
חוברת עיון וביאורים 
בנושא:
תפילה


מוריה-ברקאי
לצמוח מתוך הקודש!

הקדמה
"דתניא: לאהבה את ה' אלהיכם ולעבדו בכל לבבכם, איזו היא עבודה שהיא בלב - הוי אומר זו תפלה"   (תענית דף ב' ע"א)
על חשיבותה של תפילה אין צורך להכביר במילים. כבר גילו לנו חז"ל באבות (א,ב):
"שמעון הצדיק היה משירי כנסת הגדולה הוא היה אומר על שלשה דברים העולם עומד על התורה ועל העבודה ועל גמילות חסדים".
וכידוע, פירוש המילה 'עבודה' במשנה היא מערכת עבודת הקורבנות בבית המקדש[footnoteRef:1]. 
ואם כן, כיום שבעוונותינו אין לי בית מקדש, לכאורה חסרה הרגל השלישית למעמד וקיום העולם.  [1:  פיהמ"ש לרמב"ם] 

את השאלה הזו עוד הקדים ושאל אבי האומה, אברהם אבינו ע"ה, את הקב"ה[footnoteRef:2]: [2:  ילקוט שמעוני פרשת לך לך, רמז סב] 

"אמר אברהם לפני הקדוש ברוך הוא רבש"ע שמא חס ושלום ישראל חוטאין ואתה עושה להם כאנשי דור המבול וכאנשי דור הפלגה א"ל לאו, במה אדע א"ל קחה לי עגלה משלשת [ט"ו, ט] א"ל תינח בזמן שבית המקדש קיים בזמן שאין בית המקדש קיים מה תהא עליהם, א"ל כבר תקנתי להם סדר קרבנות שכל זמן שקוראים בהן מעלה אני עליהם כאלו הקריבו לפני קרבן ואני מוחל להם על כל עונותיהם".
כלומר, קריאת סדר עבודת בית המקדש ובפרט עבודת הקורבנות, נחשבת לנו היום כמעין עבודה בבית המקדש.
רבינו יונה, בפירושו למשנה הנ"ל באבות, מבאר שכיום עבודת התפילה תופסת את מקום עבודת הקורבנות, וז"ל: "והתפלה אלינו עכשיו במקומה כמו שאחז"ל ולעבדו בכל לבבכם אי זה היא עבודה שבלב הוי אומר זו תפלה".
יחד עם זאת, כבר לפני כאלפיים שנה קבעו חז"ל שעל אף רוב מעלתה של התפילה, אין היא מקבלת את המקום ואת הכבוד הראוי לה, כדברי הגמרא בברכות:
אמר ליה ההוא מרבנן לרב ביבי בר אביי, ואמרי לה רב ביבי לרב נחמן בר יצחק: מאי כרם זלת לבני אדם? - אמר ליה: אלו דברים שעומדים ברומו של עולם ובני אדם מזלזלין בהן
מה הם אותם דברים ש"עומדים ברומו של עולם ובני אדם מזלזלים בהם"?
רש"י מבאר לנו: כגון תפלה, שעולה למעלה.
לא בכדי בחר רש"י דווקא בדוגמא של תפילה. רש"י מדגיש שהתפילה גדולה כל כך, שהיא 'עולה למעלה' ולמרות זאת אין נותנים לה מספיק את החשיבות הראויה לה. 
התפילה היא בין המצוות היחידות שאין להן גבול, וכבר נפסקה הלכה כדברי רבי יוחנן[footnoteRef:3]: [3:  ברכות דף כ"א ע"א. נציין שמאמרו של רבי יוחנן מתייחס לתפילת נדבה שמוסיף בה חידוש בבקשת צרכים (ולא לתפילות חובה שחרית, מנחה וערבית) להן יש קצבה וגבול, וכך הם דברי השולחן ערוך (סי' קז סע' א): "ועל ידי חידוש, חוזר ומתפלל בנדבה כל הפעמים שירצה".  ] 

	"ורבי יוחנן אמר: ולואי שיתפלל אדם כל היום כולו".  
ואכן, אצל יהודי מאמין שגור שם שמים בפיו בכל עת, ותפילתו לאביו שבשמים מצויה לא רק בבתי כנסיות ובבתי מדרשות, אלא גם בלכתו בדרך, בשכבו ובקומו...
מרן הרב קוק זצ"ל ב'עין איה' מבאר בכמה מקומות שיש כמה מטרות ותכליות לתפילה. 
מלבד בקשת צרכים, מטרת התפילה להשריש בלבבנו את כל הערכים, המוסר, המידות הטובות וההוראות שאנו לומדים מהתורה במשך היום, שיכולים חלילה להשתכח ע"י טרדות הזמן[footnoteRef:4].  
הוי אומר, לתפילה יש חלק עיקרי בהטמעת לימוד התורה בליבנו ובנפשנו. ומכאן נלמד על חשיבותה הרבה של התפילה.  [4:  עיין עין אי"ה חלק א עמ' 109 פסקה ב] 

מסופר על הגאון הרב שלמה זלמן אוירבך זצוק"ל שהיה קובע עיתי קבועים עם בניו ועם נכדיו ללמוד את ביאור מילות התפילה. 
את התפילה אנו פוגשים בכל יום, כמה פעמים ביום. וכבר קבעו חז"ל את סדר העדיפות:
"תדיר ושאינו תדיר – תדיר קודם". התפילה היא בין הדברים התדירים ביותר בסדר יומו של כל יהודי. אי לכך, ברור שיש לתת לה משקל בהתאם.  
יהי רצון שנשכיל ללמוד וללמד את ביאורי התפילה כדבעי ונזכה שליבנו ייפתח בתפילה לבורא עולם! 

"מודֶה אֲנִי לְפָנֶיךָ מֶלֶךְ חַי וְקַיָּם, 
שֶׁהֶחֱזַרְתָּ בִּי נִשְׁמָתִי בְּחֶמְלָה, 
רַבָּה אֱמוּנָתֶךָ"

המקור: ספר 'סדר היום' לרבי משה בן מכיר[footnoteRef:5].  [5:  חי בצפת בשנות השי"ן (1540 ואילך). היה רב וראש ישיבה בכפר זיתון שליד צפת. נפטר סביב שנת ש"ע (1610). נודע בעיקר בעקבות פרסום ספרו 'סדר היום', שהוא ספר מוסר הלכתי - קבלי המסודר לפי סדר היום והשנה, ובו גם פירושי תפילות] 

ביאור פשט: "מודֶה אֲנִי לְפָנֶיךָ מֶלֶךְ חַי וְקַיָּם" – מלך שחי וקים לעד, 
"שֶׁהֶחֱזַרְתָּ בִּי נִשְׁמָתִי בְּחֶמְלָה" - ברחמים, 
"רַבָּה אֱמוּנָתֶךָ" – גדולה נאמנותך לקיים הבטחתך להחזיר את הנשמות לגוף, 
על דרך האמור בפסוק: "חֲדָשִׁים לַבְּקָרִים רַבָּה אֱמוּנָתֶךָ" (איכה ג, כג). 
בתפילה זו אנו גם משבחים את הקב"ה שמידי יום ביומו מחזיר לנו את נשמותינו לגוף. 
* כיצד אומרים תפילה זו לפני נטילת ידיים? 
ספר סדר היום: "ואין צריך לזה נטילת ידיים כי אפילו יהיו ידיו מטונפות אין חשש כיון שאינו מזכיר לא שם [השם] ולא כנוי"
מדרש תהילים מזמור כ''ה:
"זהו שאמר הכתוב בידך אפקיד רוחי (תהלים לא ו), בנוהג שבעולם אדם מפקידין אצלו פקדונות, הוא מחליף של זה בזה, ואת של זה בזה, לפי שאין מכירין, 
אבל הקדוש ברוך הוא אינו כן, אלא ה' אל אמת (תהלים ל"א), שמא עמד אחד שחרית וביקש נפשו ולא מצאה, או שמא מצא נפשו ביד אחר, או נפשו של אחר בידו, לכך נאמר פדיתה אותי ה' אל אמת (תהלים ל"א). 
אמר ר' אלכסנדרי בשר ודם מפקידין בידו חדשים, ושוהין אצלו, והוא מחזירן בלויים וישנים, 
אבל הקדוש ברוך הוא מפקידין בידו בלויין ושחוקין, והוא מחזירן חדשים, תדע לך שהוא כן שהרי הפועל הזה עושה מלאכה כל היום, ונפשו יגיעה עליו ושחוקה, וכשהוא ישן הוא יגע ומשלים נפשו ונפקדת ביד הקדוש ברוך הוא, ולשחרית היא חוזרת לגופו בריאה חדשה, שנאמר חדשים לבקרים רבה אמונתך (איכה ג כג). ר' שמעון בשם ר' סימון אומר ממה שאתה מחדשינו לבקרים, אנו מאמינים ומכירין שאתה מחזיר לנו נשמותינו לתחיית המתים, ר' אלכסנדרי אומר ממה שאת מחדש אותנו לבקרים של גליות, אנו יודעים שאמונתך רבה לגאלנו."
עולת ראי''ה לרב קוק זצ"ל: 
"ראשית ההופעה של צהלת החיים מביאה עמה את השמחה העליונה בחדות הקודש, שהיא מתבטאת בכל מלא הודה בבטוי "ההודאה". 
הכרת התודה לאלהי עולם, אדון כל המעשים, המחיה חיים בטובו, היא אוצר הטוב, הכולל בקרבו את כל התוכן של מילוי החובה וכל התוכן של העידון הרוחני ממלוא תנובת האהבה בחוברת, והנשמה מתנהרת בה ומתמלאה אורה ושמחה. 
ההוראה הלשונית של ןחובת הודאה, בבטוי "מודה" ביחוד, משותפת היא להודאה מגזרת תודה, הבאה מתוך הכרת הטובה של המיטיב, ומגזרת התודות והודאה על האמת. 
והדברים מתאימים זה לזה. צהלת החיים הראשונה, הפוגשת את האדם בהקיצו משנתו ומוצא הוא לפניו עולם מלא וחדש בכל מלואו וטובו, היא מרימה את אור השכל הפנימי להכיר את אור החיים וזיוו ביסודו, ותחת ההשקפה העכורה החמרית, שהיא מוטבעת בטבע הבשר, מתעלה הרוח להשקפה אלהית צחה, לראות את נשמת אור חי העולמים ביפעת מפעלה. והאדם ברגש תודתו מודה הוא על האמת, ומקיים את עומק אמתתה של ההכרה הרוחנית, ומעיד על כל אור החיים והיש, שהוא נובע כלו ממעין הטוב ומקורו, ממקור חסד עליון, המשפיע שפעת חיים לכל המון עולמים וכל יצוריהם". 
בדבריו המרהיבים מוסיף הרב קוק זצ"ל נופך נוסף על משמעות אמירת 'מודה אני'. 
בנוסף להודאה מתוך הכרת הטוב, יש כאן הודאה פנימית באמת – הכרה ברורה של אמונה שהקב"ה משגיח ומחייה את האדם אישית וכן את כל הבריאה כולה, והכל מושפע "ממקור חסד עליון". 

"אֱלהַי, נְשָׁמָה שֶׁנָּתַתָּ בִּי טְהורָה הִיא. 
אַתָּה בְרָאתָהּ, אַתָּה יְצַרְתָּהּ, אַתָּה נְפַחְתָּהּ בִּי, וְאַתָּה מְשַׁמְּרָהּ בְּקִרְבִּי, וְאַתָּה עָתִיד לִטְּלָהּ מִמֶּנִּי וּלְהַחֲזִירָהּ בִּי לֶעָתִיד לָבוא. 
כָּל זְמַן שֶׁהַנְּשָׁמָה בְּקִרְבִּי, מודֶה אֲנִי לְפָנֶיךָ ה' אֱלהַי וֵאלהֵי אֲבותַי, רִבּון כָּל הַמַּעֲשים, אֲדון כָּל הַנְּשָׁמות. 
בָּרוּךְ אַתָּה ה', הַמַּחֲזִיר נְשָׁמות לִפְגָרִים מֵתִים"

המקור: תלמוד בבלי מסכת ברכות (דף ס, ע"א): 
"כי מתער (כשמתעורר משנתו) , אומר: אלהי, נשמה שנתת בי טהורה, אתה יצרתה בי, אתה נפחתה בי, ואתה משמרה בקרבי, ואתה עתיד ליטלה ממני ולהחזירה בי לעתיד לבא, כל זמן שהנשמה בקרבי מודה אני לפניך ה' אלהי ואלהי אבותי רבון כל העולמים אדון כל הנשמות, ברוך אתה ה' המחזיר נשמות לפגרים מתים" . 
לפי דברי הגמרא, ברכת אלוקי נשמה היא הברכה הראשונה שאנו מברכים בבוקר. 
כיום, אנו אומרים אותה לאחר ברכת 'אשר יצר' משום שאלוקי נשמה איננה פותחת בברוך  
ביאור פשט: "אֱלהַי (כאן יש לפסיק מעט), נְשָׁמָה שֶׁנָּתַתָּ בִּי טְהורָה הִיא" – בלי חטא
אַתָּה בְרָאתָהּ, אַתָּה יְצַרְתָּהּ, אַתָּה נְפַחְתָּהּ בִּי, וְאַתָּה מְשַׁמְּרָהּ בְּקִרְבִּי, וְאַתָּה עָתִיד לִטְּלָהּ מִמֶּנִּי וּלְהַחֲזִירָהּ בִּי לֶעָתִיד לָבוא" – בתחיית המתים, 
כָּל זְמַן שֶׁהַנְּשָׁמָה בְּקִרְבִּי, מודֶה אֲנִי לְפָנֶיךָ ה' אֱלהַי וֵאלהֵי אֲבותַי, רִבּון כָּל הַמַּעֲשים, אֲדון כָּל הַנְּשָׁמות" – שבידו כל נשמות ישראל[footnoteRef:6]. 
בָּרוּךְ אַתָּה ה', הַמַּחֲזִיר נְשָׁמות לִפְגָרִים מֵתִים" -  לגופות הנחשבים מתים בזמן השינה[footnoteRef:7].  [6:  "דאמר רב אסי: אין בן דוד בא - עד שיכלו כל נשמות שבגוף, שנאמר (ישעיה נז, טז): 'כִּי לֹא לְעוֹלָם אָרִיב וְלֹא לָנֶצַח אֶקְּצוֹף כִּי רוּחַ מִלְּפָנַי יַעֲטוֹף וּנְשָׁמוֹת אֲנִי עָשִׂיתִי' (יבמות דף ס"ב ע"א)]  [7:  כמאמר חז"ל (ברכות נ"ז, ע"ב): "שינה - אחד מששים למיתה".] 

תוספת ביאור:  השם 'אלוקים' משמעותו  שהקב"ה הוא שליט על כל העולם, בעל היכולת ובעל כל הכוחות כולם. 
ב'שמע ישראל' אנו מייחדים שמו של הקב"ה עלינו ואומרים 'אלוקינו', דהיינו שהקב"ה הוא האלוקים שלנו – של כל עם ישראל. וכבר כתבו חז"ל כלל גדול: "אמר אביי: לעולם לישתף אינש נפשיה בהדי צבורא" (ברכות דף כ"ט ע"ב) – לעולם יכלול אדם את עצמו עם הציבור. ולכן, אנו אומרים זאת בלשון רבים. 
ברם, המיוחד בברכת 'אלוקי נשמה' היא שאנו פונים לקב"ה באופן אישי – 'אלוקי', אלוקים שלי! בדומה לאמירת 'מודה אני', גם כאן אנו מתייחסים לקב"ה כאל אבא של כל אחד ואחד מאיתנו (הרב פינקוס זצ"לן, סידור התפילה) 

ולתוספת...
ביאור המהרש"א[footnoteRef:8] - חידושי אגדות (לגמרא שם):  הנשמה בלישנא דקרא (בלשון המקרא) כוללת כל חלקי הנפש שהם שלשה נפש רוח נשמה כמו שכתבו המקובלים גם הפילוסופים, 
ועל דרך זה אמר בה ג' לשונות אלו: 'אתה בראת בי' - על הנפש הטבעית שנאמר ויברא אלהים את האדם וגו' 'ואתה יצרת בי' -  על רוח החיוני שנאמר בו וייצר ה' אלהים את האדם וגו' 
'ואתה נפחת בי' - על הנשמה השכלית כמו שכתוב ויפח באפיו נשמת וגו'. [8:  ר' שמואל אליעזר ב"ר יהודה הלוי איידלס (או איידלש), המהרש"א, נולד בקרקא כנראה בשנת שט"ו (1555). הוא נשא אשה מפוזנא, עבר לגור בה והקים בה ישיבה, כאשר חותנתו מרת איידל תומכת בו ובישיבתו במשך שנים רבות, ולכן כונה על שמה (איידל'ס =של איידל). לאחר פטירתה כיהן כרב בערים שונות בפולין, ונפטר בשנת שצ"ב (1632). התפרסם בעיקר בזכות ספרו 'חידושי הלכות'; הספר מקיף את כל התלמוד, ובו הוא מבהיר בעמקות ובחריפות דף אחר דף את הקשיים בסוגיא ואת דברי רש"י והתוספות. בנוסף לכך כתב ספר בשם 'חידושי אגדות', גם הוא על התלמוד כולו, ובו הוא מסביר את החלקים האגדיים שבתלמוד בדרך ההגיון, כמשלים וכד'.] 

ברכת ''אשר יצר''
"בָּרוּךְ אַתָּה אֲדֹנָי אֱלהֵינוּ מֶלֶךְ הָעוֹלָם,
אֲשֶׁר יָצַר אֶת הָאָדָם בְּחָכְמָה,
וּבָרָא בוֹ נְקָבִים נְקָבִים חֲלוּלִים חֲלוּלִים.
גָּלוּי וְיָדוּעַ לִפְנֵי כִסֵּא כְבוֹדֶךָ
שֶׁאִם יִפָּתֵחַ אֶחָד מֵהֶם אוֹ יִסָּתֵם אֶחָד מֵהֶם
אִי אֶפְשַׁר לְהִתְקַיֵּם וְלַעֲמוֹד לְפָנֶיךָ אֲפִילוּ שָׁעָה אֶחָת:
בָּרוּךְ אַתָּה אֲדֹנָי רוֹפֵא כָל בָּשָׂר וּמַפְלִיא לַעֲשׁוֹת".  (נוסח ספרד)
המקור: תלמוד בבלי מסכת ברכות (שם, שם): 
"כי נפיק (מבית הכסא) אומר: ברוך אשר יצר את האדם בחכמה וברא בו נקבים נקבים חללים חללים גלוי וידוע לפני כסא כבודך שאם יפתח אחד מהם או אם יסתם אחד מהם אי אפשר לעמוד לפניך. 
מאי חתים? (כיצד חותם את הברכה)  - אמר רב: רופא חולים. אמר שמואל: קא שוינהו אבא לכולי עלמא קצירי! אלא: רופא כל בשר. רב ששת אמר: מפליא לעשות. אמר רב פפא: הלכך נמרינהו לתרוייהו, רופא כל בשר ומפליא לעשות. " . 
ביאור פשט:
בָּרוּךְ אַתָּה אֲדֹנָי אֱלהֵינוּ מֶלֶךְ הָעוֹלָם,
אֲשֶׁר יָצַר אֶת הָאָדָם בְּחָכְמָה, - בחכמה נפלאה, שיש בו איברים שמוציאים ממנו את הפסולת,
וּבָרָא בוֹ נְקָבִים נְקָבִים חֲלוּלִים חֲלוּלִים  - יש איברים שהם נקבים בגוף כגון: הפה, האף, אוזניים וכד', ויש איברים שהם חלולים, דהיינו שהם סותמים ובתוכם יש חלל, כגון: הקיבה, המעיים ועוד. 
גָּלוּי וְיָדוּעַ לִפְנֵי כִסֵּא כְבוֹדֶךָ
שֶׁאִם יִפָּתֵחַ אֶחָד מֵהֶם אוֹ יִסָּתֵם אֶחָד מֵהֶם – שאם יפתח אחד מהאיברים הסתומים, או ייסתם אחד מהאיברים הנקובים.  
אִי אֶפְשַׁר לְהִתְקַיֵּם וְלַעֲמוֹד לְפָנֶיךָ אֲפִילוּ שָׁעָה אֶחָת – אין האדם יכול להתקיים אפילו רגע אחד[footnoteRef:9]  [9:  ] 

בָּרוּךְ אַתָּה אֲדֹנָי רוֹפֵא כָל בָּשָׂר וּמַפְלִיא לַעֲשׁוֹת. – חתימת הברכה : 'רופא וכו' כי בפינוי הפסולת יש רפואה גדולה לגוף. ו'מפליא לעשות' פירושו הוא שהקב"ה עושה דבר פלא ומחבר בין הגוף הגשמי לנשמה הרוחנית.[footnoteRef:10] [10:  כדברי הרמ"א בהמשך] 

* מלבד הפירוש הפשוט, השולחן ערוך כותב כמה פירושים לברכה זו, כדלקמן:
שולחן ערוך או"ח סימן ו' סע' א: 
כשיצא מבית הכסא יברך: אשר יצר את האדם בחכמה, שבריאת האדם היא בחכמה נפלאה. 
ויש מפרשים על שם שהגוף דומה לנוד מלא רוח והוא מלא נקבים כדלקמן בסמוך; 
ויש מפרשים בחכמה, שהתקין מזונותיו של אדם הראשון ואח"כ בראו, 
'וברא בו נקבים נקבים', חלולים חלולים, פירוש: נקבים רבים, כגון פה וחוטם ופי טבעת, וגם ברא בו אברים רבים חלולים, כמו לב וכרס ומעיים, 
'שאם יסתם אחד מהם', כלומר, שבנקבים יש נקב אחד שהוא הפה, שכשהוא במעי אמו הוא סתום, וכשיוצא לאויר העולם הוא נפתח, ואם כשיוצא לאויר העולם היה נשאר סתום, לא היה אפשר להתקיים אפילו שעה אחת. 
והאברים החלולים, אם היה נפתח אחד מהם, לא היה אפשר להתקיים אפילו שעה אחת. 
ועוד יש לפרש, שגבול יש לאדם שיכולין נקביו ליסתם ולא ימות, וכיון שעבר אותו הגבול אי אפשר להתקיים אפילו שעה אחת. וכיון שבכלל הנקבים הם פי הטבעת ופי האמה, ובכלל האברים החלולים, שאם יפתח אחד מהם אי אפשר להתקיים, הם כרס ומעיים, שפיר הוי שבח זה מענין עשיית צרכיו. 
ואפשר עוד, שמאחר שאם יוצא לנקביו ביותר, עד שאם עבר הגבול, ימות, בכלל שאם יפתח אחד מהם הוא, והוי שאם יפתח אחד מהם נמי מענין עשיית צרכיו ממש. 
'רופא חולי כל בשר', על שם הנקבים שברא בו להוציא פסולת מאכלו, כי אם יתעפש בבטן ימות, והוצאתו היא רפואה. 
'ומפליא לעשות', מפני שהאדם דומה לנוד מלא רוח, ואם יעשה אדם בנוד נקב כחודה של מחט, הרוח יוצא. והאדם מלא נקבים ורוחו משתמרת בתוכו, הרי זה פלא. ועוד יש לפרש ע"ש שבורר טוב המאכל ודוחה הפסולת. 
הגה: ועוד יש לפרש שמפליא לעשות במה ששומר רוח האדם בקרבו, וקושר דבר רוחני בדבר גשמי, והכל הוא ע"י שהוא רופא כל בשר, כי אז האדם בקו הבריאות ונשמתו משתמרת בקרבו.
הקדמה כללית לברכות
מנהג ישראל קדמון להשתדל בכל יום ויום, אף בימי שבתות ויו"ט או בימי תענית, להשלים מאה ברכות בכל יום. המקור למנהג הזה כתוב בגמרא[footnoteRef:11]: [11:  מנחות דף מ"ג ע"ב] 

"תניא ר' מאיר אומר חייב אדם לברך מאה ברכות בכל יום שנאמר (דברים י, יב) ועתה ישראל מה י"י אלהיך שואל מעמך. אל תקרי מה אלא מאה".
מי שייסד את המנהג היה דוד המלך עליו השלום. וכך כתוב הטור[footnoteRef:12]: [12:  או"ח סי' מ"ו] 

"והשיב רב נטרונאי ריש מתיבתא דמתא מחסיא (ראש הישיבה בעיר מחסיא) דוד המלך ע"ה תיקן מאה ברכות דכתיב (שמואל ב כג) הוקם על ע"ל בגימטריא ק' הוי
כי בכל יום היו מתים ק' נפשות מישראל ולא היו יודעין על מה היו מתים עד שחקר והבין ברוח הקודש ותקן להם לישראל ק' ברכות".
כלומר, בתקופתו של דוד המלך הייתה מגפה קשה ביותר, ובכל יום היו מתים 100 איש ולא היו יודעים מדוע. עד שדוד המלך דרש וחקר ברוח הקודש והבין ששורש הסיבה היא שאין 100 ברכות שמגנות על כל אחד מעם ישראל בכל יום.

והסבירו המפרשים על דרך הפשט[footnoteRef:13] שהסיבה היא לכך שיסוד הברכות בכלל הוא הכרת הטוב,
ומידה זו היא מהיסודיות בתורתנו הקדושה, והיא אחת הסיבות מדוע אנו מזכירים את יציאת מצרים כ"כ הרבה, ואכמ"ל. 
כיסוד לעניין זה, יש להזכיר כאן את דברי הרמב"ם בתחילת הלכות ברכות[footnoteRef:14]: [13:  עיין בארוכה בספר מעין אברהם לגה"צ הרב אברהם עמרם הלוי קוך זצ"ל]  [14:  פרק א הלכה ג] 

"וברכות רבות תקנו חכמים דרך שבח והודיה ודרך בקשה כדי לזכור את הבורא תמיד אף על פי שלא נהנה ולא עשה מצוה".
הברכות נועדו להזכיר לנו את הקב"ה, את רוב השפע והטוב שהוא מרעיף עלינו בכל דקה ובכל שנייה. אנו מברכים כמעט על כל טובה – "כדי לזכור את הבורא תמיד".
ומכיוון שנושא הברכות הוא הנושא הכי נפוץ ותדיר ביומו של כל יהודי, חשוב מאד לתת לזה את תשומת הלב ובראש ובראשונה ללמד כיצד לברך נכון. 
יש לשים לב שרוב ברכות שאנו מברכים במשך היום הינן ברכות קצרות. 
את כל הברכות נוכל לחלק באופן די פשוט ל-ג' חלקים שווים. 
ניקח לדוגמא את ברכת "שהכל", שהיא ברכת הנהנין כללית. 
"ברוך אתה ה', אלוקינו מלך העולם, שהכל נהיה בדברו"
כבר לפי סדר הפיסוק, ניתן לראות שהברכה מחולקת ל-ג' חלקים, ולכל חלק יש משמעות רבה: 
ברוך אתה ה' – הפנייה בלשון נוכח לקב"ה, ותוכן האמירה היא שהקב" הוא ברוך, דהיינו הוא מקור כל הברכות והשפע בעולם.
אלוקינו מלך העולם – גם כאן יש המשך השבח, אך התוכן הוא שונה: כאן אנו משבחים את ה' שהוא גם מולך על כל העולם, השליט ("אלוקים") של כל העולם.
שהכל נהיה בדברו – כאן השבח הוא שבח כללי- 'שהכל נהיה בדברו'. הודאה לה' על מגוון מאכלים טעימים וטובים שאינם גידול ישיר מהאדמה. 
ומכיוון שברכה זו מיועדת על מאכלים שאינם פרי הערץ או פרי האדמה, כגון: בשר, דגים, חלב, שוקולד וכד', לא תיקנו להם חז"ל ברכה פרטית.  
* בשולי הדברים: כידוע, מכיוון שברכה זו היא ברכה כללית, אם אדם בטעות ברך על פרי העץ 'שהכל' יצא ידי חובה בדיעבד. כלומר, לכתחילה אם יש מאכל שאיננו יודעים מהי ברכתו, אין לברך עליו 'שהכל' ולפטור אותו בברכה זו, אלא יש ללמוד הלכות ברכות היטב בכדי לדעת מה לברך על כל מאכל. 
מכיוון שלכל חלק בברכה יש משמעות, כדאי מאד להרגילך את עצמנו וגם ללמד כך את הילדים, 
לברך לאט ובמתינות את הברכה בשלושה חלקים:
"ברוך אתה ה',  (להפסיק מעט)
אלוקינו מלך העולם,  (להפסיק מעט)
שהכל נהיה בדברו"
כך אפשר גם לברך מבלי לבלוע את המילים, וגם לכוון בכל מילה ומילה. 	

ברכות השחר הן ביטוי למעלה גבוהה של הכרת הטוב. 
בברכות אלו אין אנו מודים על הנאה כזו או אחרת שמגיע לנו זה עתה, אלא אנו מודים לקב"ה על ה'דברים הרגילים', על היסודות שבתשתית הבריאה המאפשרים לנו לחיות ולהתנהל ביום יום בצורה נוחה ומיטבית. 
ההודאה על הקימה בבוקר, פקיחת העיניים ועל היכולת לעמוד וללכת מבטאת הכרה אמונית בהשגחה פרטית. 
וכבר כתב הרמב"ן בסוף פרשת בא:
"ומן הנסים הגדולים המפורסמים אדם מודה בנסים הנסתרים שהם יסוד התורה כלה, 
שאין לאדם חלק בתורת משה רבינו עד שנאמין בכל דברינו ומקרינו שכלם נסים אין בהם טבע ומנהגו של עולם, בין ברבים בין ביחיד, אלא אם יעשה המצות יצליחנו שכרו, ואם יעבור עליהם יכריתנו ענשו, הכל בגזרת עליון"
הניסים הגלויים מפליאים ומדהימים את כולנו – בגלל שהם יוצאי דופן. 
יחד עם זאת, אומר הרמב"ן, ניסים אלו נועדו גם שנסתכל ונבין שהטבע היומיומי גם הוא בגדר נס, אלא שהוא נס קבוע. 
וקובע הרמב"ן קביעה נחרצת, שמי שחושב שהטבע כמנהגו נוהג, והעולם מתנהל על 'אוטומט', 'אין לו חלק בתורת משה רבינו' ח"ו. הכל כולל הכל מונהג ומושגח בהשגחה פרטית מדויקת. 
'פניני הלכה', ברכות ההודאה: 
"שגרת החיים שׁוחקת בדרך כלל את תשומת הלב שלנו לכל הטובה שהקב"ה משפיע עלינו, ובעקבות כפיות הטובה הזו אף הברכה היומיומית שהקב"ה מעניק לאדם אינה משמחת אותו, וחייו נעשים משעממים וריקנים, וכדי לצאת מהשיממון הוא מחפש תאוות שונות. 
כדי שלא נהיה כפויי טובה תקנו לנו חכמים את ברכות השחר, שבהם נודה לבוראנו על כל הדברים הגדולים והקטנים שעל ידם אנו יכולים לתפקד בעולם. ומתוך הכרת התודה לה', אנו זוכים להתבונן על העולם במבט עשיר ומלא; אנו לומדים שלכל דבר בחיינו יש ערך אלוקי, ומתעורר בנו חשק לפעול טוב ביום החדש".
[bookmark: _Toc491690561]סדר ברכות השחר 

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. הַנוֹתֵן לַשֶּׂכְוִי בִינָה לְהַבְחִין בֵּין יוֹם וּבֵין לָיְלָה.
מקור: תלמוד בבלי מסכת ברכות (שם, שם):
	"כי שמע קול תרנגולא, לימא (יאמר) : ברוך אשר נתן לשכוי בינה להבחין בין יום ובין לילה".
* מלשון הגמרא משמע במפורש שיש לברך ברכה זו כששומע את התרנגול, וכן בשאר ברכות השחר משמע שיש לברך כשנהנה מאותה טובה של הקב"ה, כגון: כשפוקח את עיניו יברך: פוקח עורים' וכיו"ב. 
עכ"פ, למעשה נפסקה ההלכה שיש לברך את ברכות השחר כסדר קבוע בכל יום אע"ג שלא כל אדם שומע את קול התרנגול, מפני שההודאה היא כללית – על הנאת כלל העולם  
ביאור הפשט: כמה פירושים נאמרו למילה "שכוי", אך פירוש הפשט הוא ש'שכוי' הוא התרנגול אותו אנו שומעים בבוקר, כדברי הגמרא לעיל. 
בברכה זו אנו מודים לקב"ה שנתן תבונה לשכוי לדעת מתי עולה השחר, וממילא לעורר אותנו לעבודת הבורא. התרנגול הוא מעין שעון מעורר טבעי. 
יש מוסיפים ואומרים ש'שכוי' הינו הלב שלנו, ובברכה זו אנו מודים לקב"ה שנתן לנו את בינת הלב בנו, בני אדם, להבחין (להבדיל) בין יום ובין לילה. 
· להעיר: בברכה הראשונה בברכות השחר אנו מודים לקב"ה שנתן לנו בינה להבדיל וכו',
וכמו כן הבקשה הראשונה שאנו מבקשים בתפילת שמונה-עשרה היא 'חונן הדעת'. 
שהדעה והבינה באדם הן העיקר, וכשון חז"ל[footnoteRef:15]: "דעה קנית מה חסרת?". [15:  ויקרא רבה פרשה א סימן ו] 


'עולת ראי"ה'[footnoteRef:16]: הרב קוק זצ"ל מבאר שבברכה זו אנו מבטאים את הרעיון האלוקי שכל היקום כולו הינו חטיבה אחת, ושלימות כל העולם תלויה בקיבוץ כל הברואים לשם מטרה זו. 
ולכן, כשהאדם עושה את המוטל עליו, ומשתדל לעשות לקדם ולהשלים את העולם, גם שאר חלקי הבריאה מצטרפים לשם מטרה זו. ולכן, ה'שכוי' שלפי אחד הפירושים הוא התרנגול, הוא מעורר השחר – מעורר את הבריות ובראשן האדם לקום בבוקר לצורך מילוי תפקידו. 
בקריאת השכוי בבוקר יש ביטוי ממשי ונגלה לשותפות של שאר הברואים למגמת תיקון העולם.  [16:  עמ' ע] 


קצת מעבר: כל יום חדש מתחיל בקו דק דק דק של אור שמפריד בין השמים לארץ באופק לכיוון מזרח. זה מה שנקרא "עלות השחר". לאט לאט האור מתרבה ומתחזק, ורק לאחר כשעה וחצי מציצה השמש עצמה, וזאת הזריחה.
קשה מאוד להבחין באור הדק של עלות השחר, ובטח שאי אפשר אם לא מתאמצים להסתכל לכיוון הנכון [=מזרח]. אך ישנו יצור אחד שה' נתן לו בינה [=חכמה] מיוחדת להבחין לפני כולם בעלות השחר, וזאת אפילו אם הוא נמצא בחדר סגור ואטום ללא חלונות. הוא חש בעלות השחר בכח המיוחד שנתן לו ה', וקורא: "קוקוריקו!!!!!!!"...
היצור הזה הוא התרנגול, שנקרא גם "שכוי".
בברכה זו אנו מודים לה' על כל הבינה שה' הוריד לעולם: על הבינה הקטנטנה של התרנגול, על הבינה הגדולה שה' נתן לגדולי ישראל שמלמדים ומדריכים את כל עם ישראל, ובאמצע – על הבינה שה' נתן לנו, לכל אחד מאיתנו...


בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. פּוֹקֵחַ עִוְרִים:
מקור: תלמוד בבלי מסכת ברכות (שם, שם):
	"כי פתח עיניה (כשפוקח עיניו) , לימא (יאמר): ברוך פוקח עורים".
ביאו הפשט: בברכה זו אנו מודים לקב"ה שפותח את עיני הישנים ומחזיר להם בכל יום את יכולת הראייה.  
קצת מעבר: יש לי מצלמה משוכללת. מצלמת וידיאו! היא מצלמת כל מה שאני רואה, ושומרת בזיכרון (ויש לה הרבה מקום בזיכרון!). היא מצלמה ממש יקרה, אז יש בה כל מיני הגנות: המעטפת שלה – חוץ מהעדשה עצמה, כמובן – עשויה חומר קשיח וחזק מאוד, להגן עליה ממכות. יש לה מין מגן עליון נגד טפטוף של נוזלים על העדשה. יש לה אפילו תריס משוכלל, שסוגר כיסוי לעדשה מיד כשמתקרב משהו ועומד לפגוע בה, ואם במקרה הצליח להיכנס משהו בכל זאת – יש מערכת שטיפה שמסלקת במהירות את הלכלוך.
האמת היא, שיש לי שתי מצלמות כאלה...
לכל אחד מאיתנו יש שתי מצלמות כאלה: העיניים! ממציאי המצלמה חקרו את פעולת העין, ולפי זה המציאו את המצלמה.
בעזרת המתנה הנפלאה של העיניים שה' נתן לנו, אנו יכולים לראות את העולם כולו ואת כל מה שבו. בעיניים אנחנו יכולים לקרוא וללמוד ולהיות תלמידי חכמים. זאת מתנה ענקית, ואף אחד לא היה מוכן לוותר עליה. אנשים שראייתם נפגעה, לא עלינו, מוכנים לשלם המון כסף עבור טיפולים או ניתוחים שיצילו להם את הראייה.
לעיניים היקרות שלנו יש הגנות – כאמור: מעטפת קשיחה מעצמות, גבות לעצירת זיעה או רטיבות אחרת שמטפטפת מהמצח, עפעפיים מהירים, ודמעות לשימון העין (שתנוע בקלות במקומה) ולשטיפת לכלוכים.
רופאי עיניים לומדים שנים ארוכות כדי להבין את הסודות של העיניים הפלאיות והטיפול בהן.
כל בוקר אנחנו פוקחים עיניים אחרי שעות ארוכות של "עיוורון" (=השינה...), רואים שאנחנו רואים ב"ה, ועל כך עלינו להודות למי שנתן לנו את המתנה המדהימה הזאת – "ברוך... פוקח עיוורים"!
בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. מַתִּיר אֲסוּרִים:
מקור: תלמוד בבלי מסכת ברכות (שם, שם):
	"כי תריץ (כשמתיישר) ויתיב (ויושב) , לימא: ברוך מתיר אסורים".
ביאור הפשט:  בשינה אדם הוא כאסור בבית האסורים, שכן אין הוא יכול להתנועע לרצונו. 
בברכה זו אנו מודים לקב"ה שהחזיר לנו את ההכרה בבוקר, ובכלל זה את התפקוד התקין של מערכת העצבים, וממילא את היכולת לקום וללכת. 
קצת מעבר: מה פירוש המילים "אסור" ו"מותר"? אנו רגילים לומר בתפילת בית המדרש "ולא על מותר אסור, ולא על אסור מותר", והכוונה שיש דברים שלא מרשים לי לעשות והם אסורים, ודברים שיש לי רשות לעשות והם מותרים.
אבל יש מובן נוסף למילים הללו: אסור פירושו קשור. הכלואים בבית הסוהר נקראים אסירים, כי פעם היו קושרים את הכלואים שלא יברחו. פתיחת קשר, לעומת זאת, נקראת התרת קשר, וקשר ששחררנו הוא מותר. [אפשר להשתעשע קצת במילים: נהג האוטובוס אומר לאיש השואל אם הוא יכול לעלות עם הכלב שלו – "מותר אסור, אסור מותר"...].
אדם ישן כמעט לא זז במיטה. כמעט תמיד הוא שוכב בשקט וללא תנועה משמעותית. הוא נראה כאילו קשרו אותו, כאילו הוא אסור. ה' "קושר" אותנו בזמן השינה ונותן לשרירי הגוף שלנו מנוחה, כדי לחדש בנו את הכוחות איתם אנו קמים בבוקר.
בסוף הלילה ה' פותח את הקשרים שלנו ומחזיר לגופנו את יכולת התנועה החופשית – ועל כך אנו מודים לו בכל בוקר: "ברוך... מתיר אסורים".



בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. זוֹקֵף כְּפוּפִים:
מקור: תלמוד בבלי מסכת ברכות (שם, שם):
	" כי זקיף (כשזוקף את גופו), לימא: ברוך זוקף כפופים".
ביאור הפשט: בברכה זו אנו מודים לקב"ה שמאפשר לנו לזקוף את קומתנו לאחר השינה.
קצת מעבר: כשרוצים להעמיד משהו גבוה וצר [למשל: עיפרון, עמוד חשמל וכדו'] באופן שיהיה יציב ולא ייפול – צריכים בדרך כלל לחפור בור ולתקוע בתוכו או להוסיף תמיכות שונות. אחרת – כל תזוזה קטנה תפיל את הדבר הניצב. האדם – שהוא גבוה וצר – עומד זקוף וישר על בסיס לא גדול [=כפות הרגליים], ובכל זאת אינו נופל בקלות כלל! איזה פלא!
זה בזכות שרירי הגוף שה' נתן לנו. הם מקנים לנו יציבות ויכולת עמידה על כפות רגלינו [אגב: כמעט ואין שום בעל חיים אחר שיש לו ארבע גפיים שיכול לעמוד זקוף כמונו!].
בזמן השינה משתחררים שרירי הגוף, ולכן אי אפשר לישון בעמידה. חיילים [ועוד...] לפעמים נרדמים בעמידה, ואחרי זמן קצרצר נופלים...
לכן, כשאנו מתעוררים ושרירינו חוזרים לפעולתם, ואנו יכולים לקום ולהזדקף שוב – עלינו להודות לה' ולברך בשמחה ובהכרת טובה: "ברוך... זוקף כפופים".

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. מַלְבִּישׁ עֲרֻמִּים:
מקור: תלמוד בבלי מסכת ברכות (שם, שם):
	"כי לביש (כשלובש את בגדיו), לימא: ברוך מלביש ערומים".
ביאור הפשט: בברכה זו אנו מודים לקב"ה על המלובשים שהוא נותן לנו. 
קצת מעבר: בשכונת מצוקה בקום המדינה לימדה מורה בכיתה ובה – כך על פי רשימת שמות התלמידים – תאומים. כבר מהיום הראשון הופיע רק אחד מן התאומים, שהסביר בגמגום שאחיו לא יכול לבוא ויבוא מחר. למחרת בא אחיו, אבל האח הראשון לא הגיע – כי "לא יכול לבוא, ויגיע מחר"... וכך הלאה. החליטה המורה לבקר בביתם ולהבין מה פשר החידה, מדוע לא באים שניהם יחד באותו יום. בחצר הבית מצאה את שני התאומים משחקים יחד, כשהאחד (זה שלא הגיע באותו יום לבית הספר) לבוש בפיג'מה מרופטת. שאלה: "אתה חולה?" והוא ברח והסתתר. אם התאומים קיבלה פניה יפה בבית דל ועלוב, שבו מעט רהיטים, מזרונים על הרצפה לשינה, שולחן מתנדנד, ארון הבנוי מארגזי פלסטיק וכו'. לשאלת המורה מדוע לא באים הבנים יחד לכיתה – זלגו דמעות מעיני האם. היא הסבירה בשקט שאין להם מספיק בגדים לשניהם. כל יום לובש את הבגדים אחד מהם והולך לבית הספר, ולמחרת מתחלפים. "אבל" – אמרה – "זה לא נורא, הם מלמדים זה את זה בבית מה שלמדו בבית הספר"...
ב"ה – למי מאיתנו אין בגדים? יש לנו כמה וכמה בגדים להחלפה, בגדי חול ובגדי שבת ובגדי חורף ובגדי קיץ... ברוך ה'! לא חסרים בגדים. לא כולם זוכים לזה [כבסיפור האמיתי דלעיל]...
אנו שזכינו לשפע של טוב ולבגדים רבים – נודה לה' על כך בכל בוקר: "ברוך... מלביש ערומים".

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. הַנּוֹתֵן לַיָּעֵף כֹּחַ:
מקור: ברכה זו לא הוזכרה בגמרא, אלא הובאה בספר הטור, וז"ל[footnoteRef:17]: [17:  סימן מו] 

"עוד ברכה אחת יש בסדורי אשכנז בא"י אמ"ה הנותן ליעף כח ונתקנה על שאדם מפקיד נשמתו בערב ביד הקדוש ברוך הוא עייפה מעבודה קשה כל היום ומחזירה לו בבוקר שקטה ושלוה. 
וע"פ המדרש 'חדשים לבקרים רבה אמונתך' - בשר ודם מפקיד פקדון ביד חבירו ומחזירו לו בלוי ומקולקל, אבל אדם מפקיד בכל ערב נשמתו ביד הקדוש ברוך הוא והיא עייפה ומחזירה לו חדשה ורגועה".
קצת מעבר: הפלאפון שלי עובד קשה בכל יום: מעיר אותי בבוקר, מתקשר, שולח הודעות, מזכיר תזכורות, מנדנד ומזכיר שוב, וכל זאת שוב ושוב ושוב... בערב הוא כבר ממש עייף, הסוללה שלו כמעט נגמרת... אני מחבר אותו למטען, ו...הופ! הוא שוב מלא כוחות ומרץ.
גם אנחנו, לפני שאנו הולכים לישון בלילה אנו בדרך כלל עייפים מאוד וכוחותינו חלשים. קשה אפילו ללבוש פיג'מה ולצחצח שיניים... ובכל זאת, בבוקר אנו קמים מלאי כוחות ולא עייפים! מי מטעין אותנו בכוחות? מי ה"מטען" שלנו בלילה, ועוד בלי חוט ושקע? – ה' הוא הנותן לנו כוחות! איזה נס מופלא!
על כך אנו שמחים לומר תודה בכל בוקר: "ברוך... הנותן ליעף [=עייף] כח".
[אפשר להזכיר גדולי ישראל, שאינם צריכים לישון הרבה כדי להתמלא בכח. התורה גם היא נותנת כוחות! דוד המלך היה ישן מעט מאוד, כחצי שעה, ולאחריה היה "מתגבר כארי" ועוסק בעבודת ה'. אך היו גם גדולים רבים אחרים שהיו ישנים מעט – או "מהר"... – וממשיכים בעבודת ה'. סיפור לדוגמא: רבי פינחס ורבי שמואל מניקלשבורג היו לומדים תורה בצעירותם עד כלות כל כוחותיהם, ואז היו רק מניחים ראשם לשינה קצרה, מתעוררים וממשיכים ללמוד. אחד מהם הביא פעם כרית ושם לידו, שיוכל להניח עליה ראשו. כשהתעייף ושלח ידו למשוך אליו את הכרית – ננזף על ידי אחיו: אם יש לך עוד כח להושיט יד לכרית – סימן שיש לך עוד כוחות ואתה יכול להמשיך ללמוד!... האח קיבל את ההערה, התנער והמשיך ללמוד עד שממש נגמרו כוחותיו...].

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. רוֹקַע הָאָרֶץ עַל הַמָּיִם:
מקור: תלמוד בבלי מסכת ברכות (שם, שם):
	"כי נחית לארעא (כשמניח את רגליו על הקרקע), לימא: ברוך רוקע הארץ על המים".
ביאור הפשט: בברכה זו אנו מודים לקב"ה שיש לנו את קרקע שעליה אנחנו יכולים ללכת.
לכן, ההודאה היא כללית, הודאה לה' שרקע את הארץ (השטיח את הארץ)[footnoteRef:18] על המים, באופן כזה שנוכל ללכת.  [18:  מלשון הכתוב פרשת קרח (במדבר יז,ג):" אֵת מַחְתּוֹת הַחַטָּאִים הָאֵלֶּה בְּנַפְשֹׁתָם וְעָשׂוּ אֹתָם רִקֻּעֵי פַחִים צִפּוּי לַמִּזְבֵּחַ כִּי הִקְרִיבֻם לִפְנֵי ה' וַיִּקְדָּשׁוּ וְיִהְיוּ לְאוֹת לִבְנֵי יִשְׂרָאֵל", ופירש רש"י: רקעי – רדידין. ] 

קצת מעבר: ביום השני של בריאת העולם ה' ברא את הרקיע – "ויעש אלהים את הרקיע". ביום השלישי ה' גילה את היבשה שהיתה מכוסה במים, הוא "הרים" אותה לכיוון הרקיע כדי שתיראה ותעלה מעל לגובה המים, כלומר: ה' הרקיע את הארץ ורומם אותה אל מעל המים. בשלב זה – שהיבשה הופיעה – יכולה היתה שאר הבריאה להופיע: הצומח, החי והאדם.
בכל בוקר, אחרי שאנו מודים לה' שהחזיר בנו את נשמותינו ואת כוחות גופנו [החכמה, הראייה, התנועה, הזקיפות] – אנו מסתכלים סביבנו ורואים את העולם המופלא שסביבנו, הבנוי על הקרקע המוצקה והחזקה, ומודים גם על כך לבוראנו: "ברוך... רוקע הארץ על המים".

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. הַמֵּכִין מִצְעֲדֵי גָבֶר:
מקור: תלמוד בבלי מסכת ברכות (שם, שם):
	"כי מסגי (כשהוא הולך) , לימא: ברוך המכין מצעדי גבר".
ביאור הפשט: בברכה זו אנו מתקדמים. בברכה הקודמת (רוקע הארץ) הודנו לה' שנתן לנו קרקע לעמוד עליה באופן שלא תתמוטט. בברכה זו אנו מודים באופן אישי יותר, על יכולת ההליכה שלנו, ובכלל הודאה זו יש הודאה על בריאת הרגליים (הכוללות עצמות, גידים, חוליות) בצורה נפלאה וחכמה. 
קצת מעבר: אחרי שהודינו לה' על הקרקע היציבה שברא בשבילנו – אנו מודים לו שאנו יכולים לצעוד וללכת עליה, לרוץ ולקפוץ לאן שאנחנו רוצים... אשרינו! תודה לה'! על כך "ברוך... המכין מצעדי גבר".
[יש בברכה זו כוונה נוספת: ה' מכוון את צעדינו, ודואג שנלך ונגיע למקומות שטוב ורצוי שנגיע. לפעמים נוצרים עיכובים בדרכו של מישהו, ולמרות שזה מצער אותו – לפעמים הוא מגלה שזה היה לטובה בשבילו. למשל: רחמים שהתעכב לתת מטבע לעני וניצל מפיצוץ שהיה בשוק מחנה יהודה, או רוחמה שירדה תחנה אחת לפני התחנה הרגילה שלה בגלל בחילה חזקה שהיתה לה וכך ניצלה מפיגוע. ודאי במקרים אלה ה' הוא שכיוון את צעדיהם לטובתם! "ברוך... המכין מצעדי גבר"!].

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. שֶׁעָשָׂה לִי כָּל צָרְכִּי:
מקור: תלמוד בבלי מסכת ברכות (שם, שם):
	"כי סיים מסאניה (כשנועל את מנעליו), לימא: ברוך שעשה לי כל צרכי".
ביאור הפשט: בברכה זו אנו מודים לקב"ה על כל הצרכים שנתן לנו, מגדול ועד קטון.
בגמרא מבוארנ שיש לברך ברכה זו דדוקא על הנעליים, והטעם לכך הוא שעל ידי הנעליים אדם יכול ללכת ממקום למקום ולעשות את כל צרכיו. כלומר, הנעליים הם הבסיס למימוש שאר הצרכים של האדם. 
קצת מעבר:  בברכה הזאת אנו מודים לה' על כך שהוא נותן לנו כל מה שאנחנו צריכים. "כל צרכי" פירושו כל מה שאני צריך.
לפעמים נדמה לנו שאנחנו מאוד צריכים משהו, ואנחנו מאוד מנסים להשיג אותו – ולא תמיד מצליחים... יכולה לעלות לנו מחשבה בראש: למה ה' לא נותן לנו מה שאנו צריכים? אז עלינו לזכור שרק ה' יודע – ויודע הרבה יותר טוב מאיתנו – מה אנחנו באמת צריכים. אנחנו רק חושבים שאנחנו צריכים משהו, נדמה לנו – אבל הוא יודע באמת. אולי למישהו יותר טוב שיהיה עני ולא עשיר, ומישהו אחר שרוצה אופניים ולא מצליח להשיג אולי עדיף לו כך כי אחרת ייפגע מחוסר זהירותו וכדו'.
אנחנו מאמינים באמונה שלימה שה' משגיח על כל העולם ויודע מה כל אחד צריך – ואת זה הוא נותן לו. לכן אנו מודים כל בוקר: "ברוך... שעשה לי כל צרכי".

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. אוֹזֵר יִשְׂרָאֵל בִּגְבוּרָה:
מקור: תלמוד בבלי מסכת ברכות (שם, שם):
	"כי אסר המייניה (כשחוגר את החגורה), לימא: ברוך אוזר ישראל בגבורה".
ביאור הפשט: חגירת החגורה גם היא חלק מההכנות של האדם להמשך היום, ולמעשה ההכנה לקראת העשייה בחוץ. בברכה זו אנו מודים לקב"ה שנתן לנו את הגבורה והיכולת לעשות ולפתח. 
בכלל זה, כתבו המפרשים[footnoteRef:19] שאנו מודים לה' שנתן לנו את היכולת להתגבר על יצר הרע[footnoteRef:20]. 
החגורה מסמלת את הגבורה, "חֲגוֹר חַרְבְּךָ עַל יָרֵךְ גִּבּוֹר הוֹדְךָ וַהֲדָרֶךָ"[footnoteRef:21] והמלחמה העיקרית של כל יהודי היא בראש ובראשונה ביצר הרע שלו.  [19:  עולת תמיד]  [20:  "ואמר ר"ש בן לוי: יצרו של אדם מתגבר עליו בכל יום ומבקש המיתו, שנאמר: צופה רשע לצדיק ומבקש להמיתו, ואלמלא הקדוש ברוך הוא עוזרו אין יכול לו" (קידושין דף ל' ע"ב), ומכאן שלולא עזרה משמים, א"א לנצח את יצר הרע. ]  [21:  תהילים מה, ד] 

קצת מעבר:  "אוזר" פירושו חוגר, כמו חוגר חגורה. אנו מברכים את ה' שנותן לנו רוח של גבורה.
גיבורים היוצאים למלחמה תולים על חגורתם את כלי המלחמה שלהם – פעם זה היה חרב או סכין או אשפת חצים לירי מקשת, והיום זה אקדח או מחסניות עם כדורי רובה. בכלי מלחמתו יכול הגיבור להפעיל את גבורתו ולנצח.
מהי רוח הגבורה שנותן לנו ה'? מול מי עלינו לעמוד בגבורה? – חז"ל לימדו אותנו: "איזהו גיבור? הכובש את יצרו!". היצר הרע מחפש כל דרך אפשרית להפיל ולהכשיל אותנו [אל תתפלל, חם עם הציצית, אל תשקיע בברכות, דבֵּר לא יפה, דחוף את החבר...], וה' עוזר לנו להתגבר עליו ברוח גבורה שהוא נותן לנו! על כן: "ברוך... אוזר ישראל בגבורה".


בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. עוֹטֵר יִשְׂרָאֵל בְּתִפְאָרָה:
מקור: תלמוד בבלי מסכת ברכות (שם, שם):
"כי פריס סודרא על רישיה (כשמניח את הסודר, כיסוי הראש, על ראשו), 
לימא: ברוך עוטר ישראל בתפארה"
ביאור הפשט: בברכה זו אנו מודים לקב"ה שייחד אותנו משאר העמים ונתן לנו מלבוש תפארת על ראשנו, הוא הסודר (כדברי הגמרא) המעיד על יראת שמים, שיש אדון מעליי. וכדברי הגמרא: 
"כסי רישיך, כי היכי דתיהוי עלך אימתא דשמיא[footnoteRef:22]". 
בנוסף, בברכה זו אנו מודים לקב"ה שנתן לנו 'פאר' נוסף על הראש – הם התפילין, שעליהם נאמר בגמרא שהם פאר לראשו של האדם[footnoteRef:23], וכן מבארת הגמרא את הפסוק[footnoteRef:24]: '"וְרָאוּ כָּל עַמֵּי הָאָרֶץ כִּי שֵׁם ה' נִקְרָא עָלֶיךָ וְיָרְאוּ מִמֶּךָּ" - ותניא, רבי אליעזר הגדול אומר: אלו תפילין שבראש"[footnoteRef:25].
 [22:  תרגום: כסה את ראשך, כדי שתהיה עלייך יראת שמים (כך אמרה אמו של רב נחמן בר יצחק לאחר שאמרו לה החוזים בכוכבים שבנה יהיה גנב, ובכדי למנוע זאת היא ציוותה עליו שישים כיסוי על ראשו כדי שיהיה עליו מורא שמים. ]  [23:  ברכות דף י"א ע"א]  [24:  דברים כח, י]  [25:  וכך סיפר לנו הרב ישעיהו רוטר זצ"ל בהיותנו תלמידים בכיתה ח, שפעם אחת התארח בבית מלון באוסטריה והם ארגנו מניין שחרית באחד מחדרי המלון בקומת הכניסה, ובטעות נכנס לשם גוי אחד...וכשהוא ראה אותם עם התפילין קשורות על זרועותיהם ועל ראשם, צרח צרחה גדולה וברח מהמקום במהירות. מחדר בו התפללו, שמעו הציבור את אותו גוי מסביר בבהלה רבה שהוא ראה "יצורים משונים ומפחידים עם קופסאות שחורות על הראש"... 'ויראו ממך'] 

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. שֶׁלֹּא עָשַׂנִי גּוֹי:
ביאור הפשט: ההודאה בברכה זו היא על היותנו חלק מעם נבחר, 'מַמְלֶכֶת כֹּהֲנִים וְגוֹי קָדוֹשׁ', ועל כך שקבלנו תורה ומצוות ואנו זוכים בכל יום להתחייב בהן – ולקיים אותן. 
מדרש: אוצר המדרשים (אייזנשטיין) רבינו הקדוש: 
"ד' דברים חייב אדם לומר בכל יום: שלא עשני גוי, שלא עשני עבד שלא עשני אשה, שלא עשני בור, שאין בור ירא חטא. ... שלא עשני גוי שהגוים כאין נגדו (ישעיה מ, יז)".

'עולת ראי"ה'[footnoteRef:26]:  "ד' דברים חייב אדם לומר בכל יום: שלא עשני גוי, שלא עשני עבד שלא עשני אשה, שלא עשני בור, שאין [26:  עמ' עא] 


· מסופר על 'הבעל שם טוב' שפעם אחת ראה יהודי ירא שמים, אך עצוב מאד...
שאל אותו הבעש"ט: 'האם ברכת היום ברכות השחר?'
אמר לו אותו יהודי: 'בודאי כבוד הרב, וכי הרב חושד בי שאיני מברך?..'
השיב לו הבעש"ט: 'אם כן, אינני מבין היאך אתה עצוב... והרי ברכת שלא עשני גוי! ,
ורק בשביל זה יהודי צריך להיות שמ וצוהל כל היום...'
· שאלו פעם את הרב ש"ך זצ"ל למה אומרים 'שלא עשני גוי'  ולא אומרים שעשני יהודי?
ענה הרב ואמר הקדוש ברוך הוא עושה שלא תהיה גוי,
אתה עושה שתהיה יהודי!

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. שֶׁלֹּא עָשַׂנִי עָבֶד:
ביאור הפשט: בברכה זו אנו מתקדמים שלב נוסף. לעיל, הודנו לקב"ה שזיכה אותנו להיות חלק מן העם הנבחר שמטרתו לקדש שם שמים בעולם. עתה, אנו מודים לקב"ה שזיכה אותנו להיות גם בני חורין. 
ה'עבד' (שבברכה זו אנו מודים שאיננו כמוהו) הוא כמובן עבד כנעני, שכן עבד עברי הוא יהודי לכל דבר שחייב בכל המצוות, אלא שהוא שכיר לשש שנות עבודה. 
עבד כנעני שעליו מדובר כאן, הוא עבד שמכיוון שעבר ברית מילה וטבל[footnoteRef:27], הרי הוא חייב במצוות כמו אישה. המשמעות היא שהוא פטור ממצוות עשה שהזמן גרמא[footnoteRef:28] וכמו כן הוא איננו יכול לבוא בקהל, דהיינו אין הוא רשאי לשאת אישה יהודייה. 
הרי ברור שעבד כזה מקודש יותר מגוי, על אף שהוא עבד כנעני. יחד עם זאת, הוא איננו יהודי לגמרי. רק כשהוא ישוחרר הוא יהיה יהודי שרשאי לבוא בקהל. כאן ההודאה על החירות שלנו כיהודים, ועל שקידשנו להיות לו לעבדים ולא לאף אחד אחר, "כי לי בני ישראל עבדים - ולא עבדים לעבדים"[footnoteRef:29]. [27:  לשם עבדות ולא לשם גיור]  [28:  כמו סוכה, תפילין, ציצית (לפי דעת הרמב"ם)]  [29:  קידושין דף כ"ב ע"ב] 


'עולת ראי"ה'[footnoteRef:30]:  " [30:  עמ' עא] 


בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. שֶׁלֹּא עָשַׂנִי אִשָּׁה:
ביאור הפשט: גם בברכה זו אנו כמובן מתקדמים בשלב נוסף. אישה חייבת במצוות והיא חלק מ'ממלכת הכהנים' בעם ישראל. יחד עם זאת, אישה איננה חייבת במצוות עשה שהזמן גרמא, ועל כן אנו מודים לקב"ה שזיכה אותנו לקיים גם את המצוות שהזמן גרמא. 
לעומת זאת, האישה מברכת: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. שֶׁעָשַׂנִי כִּרְצוֹנוֹ:
בברכה זו האישה מברכת את ה' שעשה אותה כרצונו, להיות פטורה ממצוות עשה שהזמן גרמא.
* מדוע ההבדל? מדוע האישה לא מברכת 'שלא עשני איש'?
מסבר הרב פינקוס זצ"ל[footnoteRef:31] שהברכה של האישה היא כוללת ועצומה הרבה יותר. 
אין היא מותנית במצב או במעמד – האם אדם הוא גוי החייב רק ב7 מצוות בני נח, עבד החייב רק בחלק מהמצוות, או איש המקיים את תרי"ג מצוות. 
האישה על עצם זה שהיא נעשתה כרצונו – ללא התחשבות במצבה שלה, אלא ברצון ה'. 
זה הוא רצונו – וזהו הדבר הכי חשוב. 
האיש מודה על המצוות הנוספות שהוא התחייב בהן, מכח היותו יהודי (ולא גוי או עבד), האישה מברכת על המהות.  
לצורך הבנת הדברים - האישה היא זו שקובעת את ייחוסו של העובר שלה. לא משנה אם הבעל הוא כהן גדול, אחד מל"ו צדיקים או מיוחס לדוד המלך, האמא היא זו שקובעת את ייחוסו – אם היא יהודייה הוא חלק מעם ישראל, ואם חלילה לא אז הוא לא. 
זהו התוכן של הברכה של האישה – ההודאה על היותה חלק מעם קדוש, מעם ישראל, ללא התחשבות בכמות המצוות בה היא חייבת.
ולכן, מעלת הברכה 'שעשני כרצונו' היא גבוהה וכוללת הרבה יותר מברכת 'שלא עשני אישה'.  
 [31:  סידור התפילה עמ' קי] 

ולתוספת ביאור...
עולת ראי"ה[footnoteRef:32]: "הנשמות בגורל חייהן, מחולקות הן לפועלות ולנפעלות, לרושמות את החיים ואת הויתם בכל מכמניהם, ולנרשמות מהם. 
וזהו ההבדל העצמי, שיש בין נפש האיש, הפועל, החוקק, הכובש והמדביר, ובין נפש האשה, הנרשמת, הנפעלת, הנחקקת והנכבשת והמתדברת, בהנהגתו של האיש. 
וכמה מדות עליונות וטובות, וכמה אושר ומרחב יש בחלק הטוב הזה, של היות הנשמה נשמת איש פועל, יוצר, מחדש ומרחיב פעלים והגיונים, שאיפות ומעשים, ע"פ עצמיותו הפנימית במערכי קדושתו, הנעלה מנפש האשה.
עם כל היתרון של האיש הפועל והרושם את רשמי השפעתו ומפעלותיו בחיים ובעולם, הנה יש לעומת זה ג"כ יתרון להאשה הנפעלת, שהיא עשויה בתכונה כזאת של קבלת רשמים, בזה שהפעולות והתעוררות המעשה העצמיות ירשם האדם על ידן בצמצום של כחו החמרי והרוחני, ויוכל לפעמים לסור עי"ז מהמגמה האלהית העליונה, מה שא"כ התכונה הנפעלת של האשה כשהיא ישרה, היא עלולה להרשם ולהפעל מתכונת השפע של המעשה אשר עשה האלהים, מהתכונה הישרה, כאשר עשה את האדם ואת העולם, את התכן החמרי והרוחני שבהויה, ישר מכוון לרצונו העליון הפשוט והישר, וע"כ מברכת היא האשה בהודאה על חלקה הטוב: שעשני כרצונו". [32:  עמ' עב] 




בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. הַמַּעֲבִיר שֵׁנָה מֵעֵינָי וּתְנוּמָה מֵעַפְעַפָּי:
וִיהִי רָצוֹן מִלְּפָנֶיךָ ה' אֱלֹהֵינוּ וֵאלֹהֵי אֲבוֹתֵינוּ שֶׁתַּרְגִּילֵנוּ בְּתוֹרָתֶךָ. וְתַדְבִּיקֵנוּ בְּמִצְוׂתֶיךָ. וְאַל תְּבִיאֵנוּ לֹא לִידֵי חֵטְא. וְלֹא לִידֵי עֲבֵרָה וְעָוֹן. וְלֹא לִידֵי נִסָּיוֹן. וְלֹא לִידֵי בִזָּיוֹן. וְאַל יִשְׁלוֹט בָּנוּ יֵצֶר הָרָע. וְהַרְחִיקֵנוּ מֵאָדָם רָע וּמֵחָבֵר רָע. וְדַבְּקֵנוּ בְּיֵצֶר טוֹב וּבְמַעֲשִׂים טוֹבִים. וְכֹף אֶת יִצְרֵנוּ לְהִשְׁתַּעְבֶּד לָךְ. וּתְנֵנוּ הַיּוֹם וּבְכָל יוֹם לְחֵן וּלְחֶסֶד וּלְרַחֲמִים בְּעֵינֶיךָ וּבְעֵינֵי כָל רוֹאֵינוּ.
וְתִגְמְלֵנוּ חֲסָדִים טוֹבִים: בָּרוּךְ אַתָּה ה' הַגּוֹמֵל חֲסָדִים טוֹבִים לְעַמּוֹ יִשְׂרָאֵל: 
ברכה זו היא ברכה אחת ארוכה שיש בה שני עניינים:
1. הודאה לה' שהעביר את חבלי השינה מעיני, ואת התנומה מעפעפי העיניים. 
2. בקשה מה' (שמתחילה מהמילים 'ויהי רצון') שהקב"ה ירגיל אותנו בתורתו הקדושה וידבק אותנו במצותיו, ויציל אותנו מחטאים, עוונות ומיצר הרע. 
הברכה חותמת: 'הגומל חסדים טובים לעמו ישראל' – הודאה כללית על כלל החסדים הניתנים לאדם במשך היום. 
סיום הברכה בבקשות כלליות מגיע כאן, בסוף ברכות השחר, כבקשה לקראת היציאה ליום חדש, לדרך חדשה.  




[bookmark: _Toc491690562]ברכות התורה
[bookmark: _Toc491690563]הקדמה:

כידוע, נוסחי כל הברכות מברכים במשך היום, בין ברכות השבח, המצוות או הנהנין, תוקנו ע"י עזרא הסופר ובית דינו – הם אנשי הכנסת הגדולה, וכדברי הרמב"ם[footnoteRef:33]: [33:  הלכות קריאת שמע פרק א הלכה ז] 

"ברכות אלו עם שאר כל הברכות הערוכות בפי כל ישראל עזרא הסופר ובית דינו תקנום ואין אדם רשאי לפחות מהם ולא להוסיף עליהם".
יוצאת מן הכלל היא ברכת המזון, שהחיוב נאמר במפורש בתור בפרשת עקב[footnoteRef:34]:  [34:  דברים ח, י] 

"וְאָכַלְתָּ וְשָׂבָעְתָּ וּבֵרַכְתָּ אֶת ה' אֱלֹהֶיךָ עַל הָאָרֶץ הַטֹּבָה אֲשֶׁר נָתַן לָךְ".

יחד עם זאת, יש אומרים שלא רק ברכת המזון יוצאת מן הכלל. פוסקים רבים כתבו שגם חיוב ברכת התורה הוא מהתורה[footnoteRef:35].  [35:  הרמב"ן בהשגות שכחת עשין טו כתב זאת במפורש, וכ"כ הגאון המבי"ט וערוה"ש בפירוש 'קרית ספר' בדעת הרמב"ם שברכת הבתורה היא חלק ממצות תלמוד תורה, וכן כתב בשו"ת שאגת אריה הובא במשנ"ב ריש סימן מ"ז] 

המקור לשיטה זו הוא בגמרא בברכות[footnoteRef:36]: [36:  דף כ"א ע"א] 

"אמר רב יהודה: מנין לברכת המזון לאחריה מן התורה - שנאמר: ואכלת ושבעת וברכת. מנין לברכת התורה לפניה מן התורה - שנאמר: כי שם ה' אקרא הבו גדל לאלהינו[footnoteRef:37]"
 [37:  פרשת האזינו פרק לב, פס ג] 

וז"ל רש"י על אתר[footnoteRef:38]: "כשבא משה לפתוח בדברי שירה אמר להם לישראל: אני אברך תחלה, ואתם ענו אחרי אמן, כי שם ה' אקרא בברכה, אתם - הבו גודל לאלהינו באמן, הכי מפרשי לה במסכת יומא".
כלומר, משה רבינו לימד את עם ישראל את חיוב הברכה לפני אמירת דברי תורה.  [38:  ד"ה כי שם] 

יש ראשונים שהבינו שהפסוק מפרשת האזינו הוא אסמכתא בעלמא וחיוב ברכת התורה מדרבנן, אך יש הבינו
מכלל מחלוקת פוסקים לא יצאנו, אך עכ"פ נלמד מכאן על מעלתה הרבה של ברכת התורה, שכן רבים הם הפוסקים הסוברים שחיובה הוא מהתורה, בדומה לברכת המזון.  
מקור נוסף העוסק בחשיבות ברכת התורה, ניתן ללמוד מהגמרא בבבא מציעא דף פ"ה ע"א:  
"אמר רב יהודה אמר רב: מאי דכתיב: מי האיש החכם ויבן את זאת ואשר דבר פי ה' אליו ויגדה על מה אבדה הארץ[footnoteRef:39], דבר זה אמרו חכמים ולא פירשוהו, אמרו נביאים ולא פירשוהו, 
עד שפירשו הקדוש ברוך הוא בעצמו. שנאמר ויאמר ה' על עזבם את תורתי אשר נתתי לפניהם. אמר רב יהודה אמר רב: שלא ברכו בתורה תחילה". [39:  "מִי הָאִישׁ הֶחָכָם וְיָבֵן אֶת זֹאת וַאֲשֶׁר דִּבֶּר פִּי ה' אֵלָיו וְיַגִּדָהּ עַל מָה אָבְדָה הָאָרֶץ נִצְּתָה כַמִּדְבָּר מִבְּלִי עֹבֵר" (ירמיהו ט, יא)] 


ראשונים רבים תמהו כיצד ייתכן שאבדה הארץ על שלא ברכו בתורה? הייתכן וזהו עוון כה חמור?
בנוסף, אם זו הסיבה לאובן הארץ, כיצד החכמים והנביאים לא ידעו להגיד? 
הר"ן[footnoteRef:40] על אתר מבאר את המשמעות העמוקה של הדברים, ואלו תורף דבריו: [40:  ד"ה מדכתיב] 

"אלא ודאי עוסקין היו בתורה תמיד, ולפיכך היו חכמים ונביאים תמהים על מה אבדה הארץ עד שפרשו הקדוש ברוך הוא בעצמו שהוא יודע מעמקי הלב שלא היו מברכין בתורה תחלה כלומר שלא היתה התורה חשובה בעיניהם כ"כ שיהא ראוי לברך עליה שלא היו עוסקים בה לשמה, ומתוך כך היו מזלזלין בברכתה והיינו לא הלכו בה כלומר בכונתה ולשמה אלו דברי הרב החסיד ז"ל והם נאים ראויין למי שאמרם".
הוי אומר, לפי דברי הר"ן, שאכן למדו תורה, עסקו בתורה אך התורה לא היתה חשובה בעיניהם. 
הברכה נועדה להזכיר לנו את הערך הגדול והעצם של התורה. את מעלתה וחשיבותה, שהיא מקור החיים, "עץ חיים היא למחזיקים בה". כשחסרה ההכרה הזו – העיקר חסר מן הספר.  
וכאן, בהקשר זה נזכיר דבר יסוד חשוב שאותו כותב הרמב"ם בעניין ברכות:
הברכות מחזקות את יראת השמים של האדם, מפני שבכל שעה שאדם מברך הוא מזכיר את שמו של הקב"ה ושהוא מלך 

הברכה הראשונה היא:	
בָּרוּךְ אַתָּה ה' אֱלֹהֵינוּ מֶלֶךְ הָעוֹלָם אֲשֶׁר קִדְּשָׁנוּ בְּמִצְוֹתָיו וְצִוָּנוּ לַעֲסוֹק בְּדִבְרֵי תוֹרָה .
ברכה זו היא ברכת המצוות, דהיינו הברכה שאנחנו מברכים לפני שאנו עוסקים במצוה[footnoteRef:41]. 
גם כאן אנו מברכים לפני שאנו עוסקים בתורה[footnoteRef:42].  [41:  כמו ברכה לני הנחת תפילין, נטילת לולב וכד']  [42:  זו הסיבה שנהגו להוסיף את ברכת כהנים לאחר ברכות התורה כדי שיהיה עסק בתורה לאחר ברכה זו] 

ביאור הפשט: בברכה זו כתוב "לעסוק בדברי תורה" להורות שלימוד התורה צריך להיות בקביעות ובהתמדה רבה, כמו שאדם עוסק בעסקיו הפרטיים. 
הברכה השנייה היא:
וְהַעֲרֵב נָא, ה' אֱלֹהֵינוּ, אֶת דִּבְרֵי תוֹרָתְךָ בְּפִינוּ וּבְפִי כָל עַמְּךָ בֵּית יִשְׂרָאֵל, וְנִהְיֶה אֲנַחְנוּ, וְצֶאֱצָאֵינוּ, וְצֶאֱצָאֵי צֶאֱצָאֵינוּ וְצֶאֱצָאֵי כָל עַמְּךָ בֵּית יִשְׂרָאֵל, כֻּלָּנוּ יוֹדְעֵי שְׁמֶךָ, וְלוֹמְדֵי תוֹרָתְךָ לִשְׁמָהּ. בָּרוּךְ אַתָּה ה', הַמְלַמֵּד תּוֹרָה לְעַמּוֹ יִשְׂרָאֵל .
ברכה זו היא המשך הברכה הקודמת, ובברכה זו אנו מבקשים מהקב"ה ש'יעריב' דהיינו ינעים לנו[footnoteRef:43] את דברי התורה עלינו בעת שאנו הוגים בהם 'בפינו' ו'בפיפיות עמך ישראל', 
ונזכה[footnoteRef:44] אנחנו וצאצאינו וצאצאי צאצאינו[footnoteRef:45] וכן 'צאצאי כל עמך בית ישראל'[footnoteRef:46] שכולנו נזכה להיות מיודעי שמך ולומדי תורתך לשמה –ולא לשם עושר, כבוד מדומה וכד'. 
בחתימת הברכה אנו אומרים 'המלמד תורה את עמו ישראל' שלולא עזרה מלמעלה, אין אדם יכול להשיג את עומק חכמת התורה. [43:  מלשון ערב לחך]  [44:  כאן כתב המשנה ברורה שיכוין מאד על בניו וכל זרעו שיהיו לומדי תורה, צדיקים ובעלי מידות טובות]  [45:  כתבו הפוסקים שיש לבקש גם על הדור השלישי, דהיינו נכדים, מפני שכתוב בגמרא (בבא מציעא דף פ"ה ע"א): " אמר רבי פרנך אמר רבי יוחנן: כל שהוא תלמיד חכם, ובנו תלמיד חכם, ובן בנו תלמיד חכם, - שוב אין תורה פוסקת מזרעו לעולם"]  [46:  יש לבקש גם על צאצאי שאר בית ישראל, שהרי כתוב בגמרא (בבא קמא דף צ"ב ע"א) : "כל המבקש רחמים על חבירו והוא צריך לאותו דבר, הוא נענה תחילה". ] 

* בשם 'הבעל שם טוב'[footnoteRef:47] אומרים בביאור הגמרא בנדרים, שהארץ אבדה 'על שלא ברכו בתורה תחילה' היינו שלא ברכו ברכת 'והערב נא' ולכן לא זכו להרגיש במתיקות ונועם התורה, וממילא  [47:  בעש"ט על התורה, פרשת מסעי] 



הברכה השלישית היא:
בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר בָּחַר-בָּנוּ מִכָּל הָעַמִּים וְנָתַן לָנוּ אֶת תּוֹרָתוֹ. בָּרוּךְ אַתָּה ה' נוֹתֵן הַתּוֹרָה
ברכה זו היא ברכת ההודאה. בברכה זו אנו מודים לה' יתברך שבחר בנו מכל העמים ונתן לנו את התורה. 

[bookmark: _Toc491690566]הקדמה

אמירת פסוקי דזמרה הינה חלק חשוב מקדים לתפילה. וכבר נאמר בגמרא שאי אפשר לגשת לפני הקב"ה בבקשות לפני שמסדרים שבחו. כפי שנהוג לבוא לפני מלכים בשר ודם בדברי שבח והלל, קל וחומר שכך יש לנהוג כשבאים לדבר עם מלך מלכי המלכים. וז"ל הגמרא:
	"דרש רבי שמלאי: לעולם יסדר אדם שבחו של הקדוש ברוך הוא ואחר כך יתפלל"
וזו לשון הגמרא במסכת שבת[footnoteRef:48]: [48:  קי"ח ע"ב] 

"אמר רבי יוסי: יהא חלקי מגומרי הלל בכל יום" 
הגמרא מבארת שם שכוונת רבי יוסי אינני למזמורי ההלל הנאמרים בחגים ובראשי חודשים, אלא לפסוקי דזמרא, וכפירוש רש"י: שני מזמורים של הילולים הללו את ה' מן השמים הללו אל בקדשו".
אמירת פסוקי דזמרה פותחת באמירת 'ברוך שאמר' וחותמת בברכת 'ישתבח'. זו למעשה "המסגרת" של פסוקי דזמרה. 
לפיכך, סדרו חז"ל כמה פסוקי דזמרה מספר תהילים לאומרם לפני התפילה – בכדי לסדר שבחו של הקב"ה לפני הבקשות. 

מקורו של 'ברוך שאמר' אינו בנביאים או בכתובים, ואף אנשי כנסת הגדולה לא כתבוהו אלא קבלו אותו מן השמים, וכך מסורת היא בידינו וקבלה מרבותינו: 
"שבח זה תקנוהו אנשי כנסת הגדולה ע"י פתקא דנפל מן שמיא ומצאוהו כתוב בו"   (משנה ברורה סימן נ"א סק"א)
ומניין האותיות שבו הוא פ"ז, ומבאר המשנה ברורה שיש בזה רמז:
"ויש בו פ"ז תיבות וסימנו: 'ראשו כתם פז' 
רוצה לומר: ראש התפלה הוא ברכה של פ"ז תיבות".
ועוד כתב רבי דוד אבודרהם[footnoteRef:49] על סדר ברוך שאמר: [49:  ר' דוד ב"ר יוסף אבודרהם חי בספרד במאה הי"ד. יתכן שהיה תלמידו של ר' יעקב בעל הטורים, אך הדבר אינו ברור. ספרו המכונה 'ספר אבודרהם' כולל הלכות, מנהגים ופירושים על התפילה, והוא מהספרים החשובים מסוגו. הוא כולל גם פירושים ופסקים מאת פוסקים קדומים. נדפס לראשונה בליסבון שבפורטוגל בתקופת גירוש ספרד, ואח"כ פעמים רבות] 

"ותמצא כי יש בברכה זו רמז לעשרה מאמרות שבהם נברא העולם". 
וממשיך המשנה ברורה ואומר שיש להשתדל מאד באמירת ברוך שאמר בכוונה:
"יש לאומרו בנחת ובכוונה מלה במלה, 
וראוי לעמוד בו כי הוא שבח משובח ומפואר..."
ועוד יש להוסיף, בשם הפוסקים, שיש להחזיק בשתי הציציות הקדמיות בעת אמירתו[footnoteRef:50].  [50:  משנה ברורה שם] 

ביאור ברוך שאמר:
[bookmark: 3]בָּרוּךְ שֶׁאָמַר וְהָיָה הָעולָם בָּרוּךְ הוּא. – נזכיר גם כאן שמשמעות המילהב 'ברוך' כאן ובכל הברכות הוא שהקב"ה הוא מקר לכל הברכות ולכל השפע שיש בעולם. ולכן, ראשית אנו מודים לקב"ה על הברכה הראשונה שעשה בעולם, והוא עצם בריאתו יש מאין. 
 בָּרוּךְ אומֵר וְעשֶׂה. – מבטיח ומקיים[footnoteRef:51].
בָּרוּךְ גּוזֵר וּמְקַיֵּם. – גוזר ומעניש לרשעים[footnoteRef:52].
בָּרוּךְ עשֶׂה בְרֵאשִׁית. – שהמשכיות הבריאה גם היא תלויה בו.
בָּרוּךְ מְרַחֵם עַל הָאָרֶץ. 
בָּרוּךְ מְרַחֵם עַל הַבְּרִיּות. – בני האדם בפרט[footnoteRef:53].
בָּרוּךְ מְשַׁלֵּם שָׂכָר טוב לִירֵאָיו. – משלם שכר טוב לצדיקים בעולם הזה ובעולם הבא[footnoteRef:54].
בָּרוּךְ חַי לָעַד וְקַיָּם לָנֶצַח. בָּרוּךְ פּודֶה וּמַצִּיל. – פודה כשהצרה כבר קיימת, ומציל את האדם מהצרה שלא תבוא עליו.
בָּרוּךְ שְׁמו. 
בָּרוּךְ אַתָּה ה' אֱלהֵינוּ מֶלֶךְ הָעולָם הָאֵל אָב הָרַחְמָן הַמְּהֻלָּל בְּפֶה עַמּו. מְשֻׁבָּח וּמְפאָר בִּלְשׁון חֲסִידָיו וַעֲבָדָיו. וּבְשִׁירֵי דָוִד עַבְדָּךָ[footnoteRef:55] נְהַלְלָךְ ה' אֱלהֵינוּ. בִּשְׁבָחות וּבִזְמִירות. וּנְגַדְּלָךְ וּנְשַׁבְּחָךְ. וּנְפָאֲרָךְ. וְנַמְלִיכָךְ. וְנַזְכִּיר שִׁמְךָ מַלְכֵּנוּ אֱלהֵינוּ יָחִיד חַי הָעולָמִים. מֶלֶךְ מְשֻׁבָּח וּמְפאָר עֲדֵי עַד שְׁמו הַגָּדול. 
בָּרוּךְ אַתָּה ה' מֶלֶךְ מְהֻלָּל בַּתִּשְׁבָּחות"  [51:  וביאר האבודרהם שגם משפט זה מתייחס לבריאת העול,ם והיינו שה' אמר והיה העולם, וגם ממשיך ואומר לעולם להמשיך ולהתקיים]  [52:  והאבודרהם כתב שכאן מדובר על הניסים העל-טבעיים שהקב"ה גוזר ומקיים אותם לפי הצורך]  [53:  אבודרהם: "להורות שהשגחתו היא גם כן באישים שלא תאמר המינים העומדים הם שהשגחתו בהם אבל האישים הנפסדים אין בהם השגחה לו לפיכך בא ולמדך שהוא מרחם על הבריות כלומר משגיח בכל בריה ובריה", ביאור: ה' משגיח לא רק על 'הארץ' ושאר חלקי העולם הקיימים לעד (אדמה, אבני,ם הרים, גבעות וכד') אלא אף היצורים החיים, והאדם בכללם, שלא יאבדו. ]  [54:  אבודרהם: "שלא תאמר הואיל ומשגיח על כל הבריות מפני מה אנו רואים צדיק ורע לו לפיכך בא ולמדך שהוא משלם שכר טוב ליראיו וזהו בעולם הבא שאין תכלית טוב העולם הזה תכלית הטוב ולא הרע תכלית הרע"]  [55:  הם מזמורי התהילים] 

מזמור זה, שהוא פרק קמ"ה בספר תהילים, מתחיל בפסוק "אַשְׁרֵי יוֹשְׁבֵי בֵיתֶךָ עוֹד יְהַלְלוּךָ סֶּלָה" הלקוח מפרק פ"ד בתהילים ואחרי כן בפסוק: ''אַשְׁרֵי הָעָם שֶׁכָּכָה לּוֹ אַשְׁרֵי הָעָם שֶׁיֲהוָה אֱלֹהָיו'', הלקוח מפרק קמ"ד בתהילים.
גם הפסוק בסוף המזמור: ''וַאֲנַחְנוּ נְבָרֵךְ יָהּ מֵעַתָּה וְעַד עוֹלָם הַלְלוּ יָהּ'' לקוח מפרק קט"ו בתהילים. 
הטעם שהוסיפו את פסוקי ה''אשרי'' לפני המזמור, מבוסס על הגמרא[footnoteRef:56]: [56:  ברכות דף ל"ב ע"ב] 

"חסידים הראשונים היו שוהים שעה אחת ומתפללים, 
מנא הני מילי? אמר רבי יהושע בן לוי: אמר קרא אשרי יושבי ביתך עוד יהללוך סלה"
ובביאור הדברים כתב המאירי: "ומכאן תקנו לומר פסוק של אשרי קודם תהלה לדוד ללמדנו שמאותו פסוק יצא לנו לשהות מעט קודם תפלה".
כלומר, אומרים את הפסוקים 'אשרי' בכדי להזכיר לנו שחסידים ראשונים היו נוהגים להתכונן לתפילה, וכן ראוי גם לנו לעשות. המהרש"א מבאר זאת כך:
'אשרי יושבי ביתך' – מאושרים אלו ששוהים[footnoteRef:57] בביתך (בית הכנסת) 'עוד' – היינו ששוהים יותר משיעור זמן התפילה, והם אלו ש'יהללוך סלה' – בזמן התפילה.  [57:  ש"יושב" בלשון המקרא משמעותו שוהה] 

כאמור, מסיימים בפסוק: ''וַאֲנַחְנוּ נְבָרֵךְ יָהּ מֵעַתָּה וְעַד עוֹלָם הַלְלוּ יָהּ''. 
ובביאור הסיבה לכך, כתב הטור בשם רב עמרם גאון שזה בכדי שתהיה סמיכות של "הַלְלוּ יָהּ'' 
למילה ""הַלְלוּיָהּ'' שבמזמור הבא. 
על החשיבות הרבה של אמירת 'אשרי' ניתן ללמוד מדברי הגמרא בברכות[footnoteRef:58]: [58:  דף ד' ע"ב] 

"אמר רבי אלעזר אמר רבי אבינא: כל האומר 'תהלה לדוד' בכל יום שלש פעמים - מובטח לו שהוא בן העולם הבא".
הגמרא שם מבארת שהסיבה לכך היא מפני שבמזמור זה יש גם בקשת פרנסה בפסוק "פותח את ידך", וגם הוא מסודר עפ"י סדר האל"ף בי"ת. 
ומבאר הרב קוק זצ"ל בעין אי"ה[footnoteRef:59] שסידור המזמור עפ"י האל"ף בי"ת מורה על קדושת כל אותיות התורה, שהם המקור ללימוד התורה שמאירה בנפשו של כל אדם הלומד אותה. 
והפסוק "פותח את ידך" מעיד על מידת הביטחון של יהודי בה'. 
שני דברים אלו נצרכים לכל יהודי בכדי להגיע אל השלימות, הוי אומר: העולם הבא. 
גם אם יהודי ילמד תורה וישיג השגות נשגבות, אם לא יהיה לו ביטחון בה', טרדות העולם הזה יפריעו לו בהשגת התורה. ברם, אם יהיה לו רק ביטחון בה', ולא תהי לו מגמה להשלים את עצמו בלימוד תורה יישאר בור ועם הארץ. קניין מידת הביטחון עם ניצול הזמן לעסק התורה מביא את האדם לשלימות. על כן, האומר מזמור זה בכל יום הוא בן העולם מפני שהוא מזכיר לו בכל יום מה הם שני הייעודים המרכזיים בחייו. 
 [59:  חלק א, פיסקה כא עמ' 12] 


הואיל ולאמירת מזמור 'תהילה לדוד' יש חשיבות כה רבה, ובפרט לפסוק "פותח את ידך", כתבו הפוסקים שבמקרה ולאדם אין מספיק זמן לומר את המזמורים יאמר לכל הפחות מזמור זה[footnoteRef:60].  [60:  שו"ע או"ח סי' נ"ב ] 

בנוסף, כתבו הפוסקים שאם אדם לא כיוון בפסוק "פותח את ידך" אלא אמר אותו בשגרת הלשון, צריך לחזור לפסוק זה ולאומרו בכוונה[footnoteRef:61]. 
לכן, יש קהילות שנהגו לפתוח את ידיים ולשאת את עיניהם למרום בזמן אמירת הפסוק, בכדי לעורר את הכוונה.  [61:  שו"ע או"ח סי' נ"א סע' ז] 

הערה חשובה שיש לציין על אמירת פסוקי דזמרה כתובה בשולחן ערוך[footnoteRef:62]: [62:  סי' נ"א סע' ח] 

אין אומרים הזמירות במרוצה, כי אם בנחת.
יש לומר כל מילה ומילה במתון ובנחת ובכוונה גדולה. חשוב להקפיד
עוד הערה חשובה כתב השולחן ערוך על אמירת 'מזמור לתודה':
	"מזמור לתודה יש לאומרה בנגינה, שכל השירות עתידות ליבטל חוץ ממזמור לתודה".
ביאור המזמור[footnoteRef:63]: [63:  הביאור מבוסס על מפרשי הפשט] 

אַשְׁרֵי יוֹשְׁבֵי בֵיתֶךָ עוֹד יְהַלְלוּךָ סֶּלָה – מאושרים אלו שיושבים בביתך, אלו בתי כנסיות. והם עוד יהללוך סלה בתפילתם. 'סלה' פירושו לעד, לנצח. 
אַשְׁרֵי הָעָם שֶׁכָּכָה לּוֹ אַשְׁרֵי הָעָם שֶׁיֲהוָה אֱלֹהָיו – אשריו של עם ישראל שזוכה לטובות הרבה[footnoteRef:64] וכן זוכה להלל את ה' אלוקיו.  [64:  המפורטות במזמור קמ"ד] 

תְּהִלָּה לְדָוִד, – תהילה (שבח) שחובר על יד דוד המלך ע"ה 
אֲרוֹמִמְךָ אֱלוֹהַי הַמֶּלֶךְ וַאֲבָרְכָה שִׁמְךָ לְעוֹלָם וָעֶד. – אהלל ואשבח בליבי ובפי אותך אלוקי, המלך של הכל, וכן אברך אותך לעולם ועד.
בְּכָל יוֹם אֲבָרְכֶךָּ וַאֲהַלְלָה שִׁמְךָ לְעוֹלָם וָעֶד.
גָּדוֹל יְיָ וּמְהֻלָּל מְאֹד וְלִגְדֻלָּתוֹ אֵין חֵקֶר. – אף על פי שאהלל ואברך אותך, אין זה די, מפני שגדול אתה ה' מאד, ואת את גדולתך אי אפשר לחקור ולהשיג.

דּוֹר לְדוֹר יְשַׁבַּח מַעֲשֶׂיךָ וּגְבוּרֹתֶיךָ יַגִּידוּ. – בכל דוד ודור ישבחו את מעשיך בנפלאות הטבע, וכן יגידו ויספרו את כל גבורותיך[footnoteRef:65] [65:  גבורות ה' אלו הניסים בהם הקב"ה נפרע מהרשעים, כגון עשרת המכות, קריעת ים סוף, מלחמת עמלק ועוד] 

הֲדַר כְּבוֹד הוֹדֶךָ וְדִבְרֵי נִפְלְאוֹתֶיךָ אָשִׂיחָה. – את יופי כבוד עוזך (חוזקך) , וכן את נפלאותיך (הם הניסים) אספר.  
וֶעֱזוּז נוֹרְאֹתֶיךָ יֹאמֵרוּ וּגְדוּלָּתְךָ אֲסַפְּרֶנָּה. – את חוזק מעשיך הנוראים הדור הזה והדור הבא[footnoteRef:66] יספרו, וכן את גדולתך[footnoteRef:67] אספר גם אני.  [66:  אלו המשך דברים לפסוק: "דור לדור ישבח מעשיך"]  [67:  גדולת ה' אלו החסדים שעשה הקב"ה עם הדורות הקודמים, כגון יציאת מצרים, המן, הבאר ועוד. ] 

זֵכֶר רַב טוּבְךָ יַבִּיעוּ וְצִדְקָתְךָ יְרַנֵּנוּ. – את רוב טובך יביעו (-יגידו) כל הדורות, ואת צדקתך, היינו שנהגת עמהם לפנים משורת הדין, יספרו ברינה. 
חַנּוּן וְרַחוּם יְיָ אֶרֶךְ אַפַּיִם וּגְדָל חָסֶד. – 'חנון' היינו שנותן מתנת חינם, 'רחום' היינו שמרחם על הבריות, 'ארך אפים' – אין הקב"ה כועס ומעניש מיד אלא מאריך את אפו (-כעסו) ונותן לאדם אפשרות לחזור בתשובה. 'גדל חסד' – גומל חסד עם האדם יותר ממה שמגיע לו לפי שורת הדין, ולכן הוא גדול חסד, גדול בחסדו. 
טוֹב יְיָ לַכֹּל וְרַחֲמָיו עַל כָּל מַעֲשָׂיו. – ה' נוהג בטוב וברחמים עם הכל, גם עם הרשעים[footnoteRef:68], ומרחם על בריותיו אותם עשה[footnoteRef:69] [68:  מלבי"ם]  [69:  ובכלל זה גם בעלי חיים] 

יוֹדוּךָ יְיָ כָּל מַעֲשֶׂיךָ וַחֲסִידֶיךָ יְבָרְכוּכָה. – כל הבריאה כולה תודה לה', והחסידים אף יברכו אותך. 
כְּבוֹד מַלְכוּתְךָ יֹאמֵרוּ וּגְבוּרָתְךָ יְדַבֵּרוּ. – את כבוד מלכותך, היינו שאתה מלך על הכל ואפילו על כל מלכי ארץ, יאמרו אותם חסידים לאנשים אחרים, וגם את גבורותיך ידברו
לְהוֹדִיעַ לִבְנֵי הָאָדָם גְּבוּרֹתָיו וּכְבוֹד הֲדַר מַלְכוּתוֹ. - וכוונתם בסיפור הדברים היא בכדי 'להודיע לבני האדם גבורותיו וכבוד הדר מלכותו' 
מַלְכוּתְךָ מַלְכוּת כָּל עֹלָמִים וּמֶמְשַׁלְתְּךָ בְּכָל דּוֹר וָדוֹר. – הקב"ה מולך על כל העולמות, עליונים ותחתונים, וכן מושל (ממשלתך) בכל הדורות, שהיו ושיהיו. 
סוֹמֵךְ יְיָ לְכָל הַנֹּפְלִים וְזוֹקֵף לְכָל הַכְּפוּפִים. – הקב"ה סומך ומסייע לכל אלו שנופלים (גם ברוחם), וזוקף לכל הכפופים מרוב צער. 
עֵינֵי כֹל אֵלֶיךָ יְשַׂבֵּרוּ וְאַתָּה נוֹתֵן לָהֶם אֶת אָכְלָם בְּעִתּוֹ. – עיניהם של כל הברואים יקוו שתפרנס אותם, ואתה מקיים ונותן לכם את מזונם 'בעתו' – בעת שהם זקוקים לו. 
פּוֹתֵחַ אֶת יָדֶךָ וּמַשְׂבִּיעַ לְכָל חַי רָצוֹן. – נזכור שכאן זהו הפסוק המרכזי של המזמור, המעורר על מידת הביטחון בה' . בפסוק זה מתאר דוד המלך את השפע שהקב"ה נותן לעולם: הוא לא רק נותן כפי הצורך, אלא נותן ביד רחבה ובשפע[footnoteRef:70], ולכן נאמר: 'פותח את ידך', ומשביע לכל יצור חי כפי 'רצון' – לפי רצונו ומבוקשו.  [70:  רד"ק] 

צַדִּיק יְיָ בְּכָל דְּרָכָיו וְחָסִיד בְּכָל מַעֲשָׂיו. - אין הכוונה לתואר 'צדיק' הניתן לבני אדם ההולכים בדרך התורה והמצוות, אלא המשמעות היא שהקב"ה עושה צדק בכל דרכיו, דהיינו הוא נותן לכל אחד את פרנסתו ביושר ובצדק. ובנוסף הקב"ה 'חסיד בכל מעשיו' – לתת פרנסה אף לאלו שאינם ראויים. 
קָרוֹב יְיָ לְכָל קֹרְאָיו לְכֹל אֲשֶׁר יִקְרָאֻהוּ בֶאֱמֶת. – ה' קרוב ושומע לכל אלו שקוראים לו בתפילה, אך דווקא לאלו שקוראים לו באמת, שפיהם וליבם שוים. 
רְצוֹן יְרֵאָיו יַעֲשֶׂה וְאֶת שַׁוְעָתָם יִשְׁמַע וְיוֹשִׁיעֵם. – הקב"ה עושה את רצון הצדיקים היראים ממנו, ואת שועתם (צעקתם) שומע ומושיע אותם מתוך צרותיהם.
שׁוֹמֵר יְיָ אֶת כָּל אֹהֲבָיו וְאֵת כָּל הָרְשָׁעִים יַשְׁמִיד. - הקב"ה שומר את כל אוהביו הצדיקים, ואת כל הרשעים (שרצו לפגוע באוהביו[footnoteRef:71]) הוא משמיד.  [71:  מלבי"ם] 

תְּהִלַּת יְיָ יְדַבֶּר פִּי וִיבָרֵךְ כָּל בָּשָׂר שֵׁם קָדְשׁוֹ לְעוֹלָם וָעֶד – דוד אומר שאת תהילת (שבח) ה' פיו ידבר תמיד, וכן כל שאר הברואים יברכו את שמו הקדוש של ה' יתברך תמיד. 
וַאֲנַחְנוּ נְבָרֵךְ יָהּ מֵעַתָּה וְעַד עוֹלָם הַלְלוּ יָהּ. – פסוק זה כאמור לקוח ממזמור קט"ו והוא מסיים את מזמור זה. בפסוק הקודם לו כתוב: "לֹא הַמֵּתִים יְהַלְלוּ יָהּ וְלֹא כָּל יֹרְדֵי דוּמָה", דהיינו שהמתים אינם יכולים לשבח ולהלל את ה', אבל 'אנחנו'- שאנחנו חיים, יכולים לברך ה' מעתה ולעולם ועד, ולכן – "הללוי-ה".
[bookmark: _Toc491690569]ישתבח 
ברכת ישתבח חותמת ומסיימת את פסוקי דזימרה. 
כשם שברכת 'ברוך שאמר' היא הפתיח למזמורים הבאים, כך ברכת ישתבח היא הסיום של אמירת המזמורים. 
כתב רבינו יוסף חיים זצ"ל בספר 'בן איש חי'[footnoteRef:72]: [72:  פרשת ויגש הלכה טו] 

"שבח ברכת ישתבח הוא עצום ונורא, ויש אומרים שתקן אותו אברהם אבינו ע"ה, ויש אומרים תחלתו תקנו שלמה המלך ע"ה, והברכה עצמה תיקן אברהם אבינו ע"ה. 
ואלו י"ג שבחים של שיר ושבחה הם כנגד י"ג מידות אל רחום, 
וצריך לאומרם בנעימה כמסדר שבחו של מלך. לכך לא יאמר אותם בנשימה אחת כמנהג קצת בני אדם. ומצאתי כתוב שימנה אותם באצבעותיו והוא דבר נכון ויציב, וכך אני נוהג" 
ביאור:
יִשְׁתַּבַּח שִׁמְךָ לָעַד מַלְכֵּנוּ. - ברכת ישתבח בבקשה, כלומר: 'יהי רצון ש ישתבח שמך לעד..."
הָאֵל הַמֶּלֶךְ הַגָּדול וְהַקָּדושׁ בַּשָּׁמַיִם וּבָאָרֶץ. – 'אל' הוא לשון חוזק, וכאן יש תואר המתאר את חוזקו הבלתי מוגבל של ה' יתברך, 'הגדול' הוא תואר למידת החסד הגדולה של ה', ו'הקדוש' כאמור הוא תואר המורה על היותו של הקב"ה למעלה מכל השגה שלנו. עליון על הכל.
כִּי לְךָ נָאֶה ה' אֱלהֵינוּ וֵאלהֵי אֲבותֵינוּ.– לך נאה שיאמרו לפניך:
שִׁיר[footnoteRef:73] וּשְׁבָחָה הַלֵּל וְזִמְרָה עז[footnoteRef:74] וּמֶמְשָׁלָה[footnoteRef:75] נֶצַח[footnoteRef:76] גְּדֻלָּה וּגְבוּרָה[footnoteRef:77] תְּהִלָּה וְתִפְאֶרֶת קְדֻשָּׁה וּמַלְכוּת.   וגם נאה שיאמרו:
בְּרָכות וְהודָאות מֵעַתָּה וְעַד עולָם.– לעולם ועד
בָּרוּךְ אַתָּה ה'. אֵל מֶלֶךְ גָּדול בַּתִּשְׁבָּחות. אֵל הַהודָאות אֲדון הַנִּפְלָאות. 
הַבּוחֵר בְּשִׁירֵי זִמְרָה. – למרות גדולתו של הקב"ה, הוא בוחר בשירות של עם ישראל. 
מֶלֶךְ אֵל חֵי הָעולָמִים: – הקב"ה הוא מלל שמחייה את כל העולמות. 
 [73:  שבח והלל]  [74:  הכח]  [75:  שלטון]  [76:  נצחיות]  [77:  גבורה בניסים ושינויי הטבע] 

מקור: תלמוד בבלי מסכת ברכות (דף י"א ע"א):
"בשחר מברך שתים לפניה ושתים לאחריה. מאי מברך? אמר ר' אושעיא יוצר אור ובורא חושך, כדי להזכיר מידת לילה ביום ומדת יום בלילה".
מידת לילה ביום יוצר אור ובורא חושך. 
ומדת יום בלילה גולל אור מפני חושך וחושך מפני אור. 
ופירושו: שיוצר אחד יצר את שניהם, את האור ואת החושך (שלא יאמר אדם מי שברא זה לא ברא זה(, להוציא מליבם של האומרים שיש (ח"ו) שתי רשויות, אחת שבראה את האור ואחת שבראה את החושך, אחת שעושה טובה ואחת שעושה רע. 
ברכת יוצר אור – ההודאה על האור:
בברכת יוצר אור אנו מודים לקב"ה על התועלת שיש לנו מהאור – ובעצם לראות את כל הבריאה. 
מהאור אין לנו הנאה עצמית, אלא הוא כלי המאפשר לנו לראות דברים, ולמעשה לגלות את העולם.
שלושה מסתכלים דרך החלון: תינוק, מבוגר ו'מלומד'. שלושתם רואים דרכו את האווירון. 
ברם, לא כל אחד מפרש את ראייתו בצורה המדויקת ביותר. לתינוק, האווירון נראה כנקודה שחורה בחלל כחול. למבוגר, האווירון נראה אווירון גרידא בשמים. אך ה'מלומד' יוכל לדעת איזה סוג של אווירון. 
כך גם האור – הוא מאפשר לנו לגלות ולברר את המציאות. לגלות בה עומקים נוספים. 
								(הרב פנקוס זצ"ל, סידור התפילה)

מדרש: ספרי פרשת נשא (פסקה מב): 
"ר' חנניה סגן הכהנים אומר גדול השלום ששקול כנגד כל מעשה בראשית שנא' [יוצר אור ובורא חשך עושה שלום]"

ביאור הברכה:
בָּרוּךְ אַתָּה יְיָ אֱלֹהֵינוּ מֶלֶךְ הָעוֹלָם, יוֹצֵר אוֹר וּבוֹרֵא חֹשֶׁךְ, עֹשֶׂה שָׁלוֹם וּבוֹרֵא אֶת הַכֹּל – משכין שלום בין הנבראים.
הַמֵּאִיר לָאָרֶץ וְלַדָּרִים עָלֶיהָ בְּרַחֲמִים, – ברחמים מפני שיש רשעים שלא מגיע להם שייהנו מהאור, והקב"ה בכל זאת מאיר להם.  
וּבְטוּבוֹ מְחַדֵּשׁ בְּכָל יוֹם תָּמִיד מַעֲשֵׂה בְרֵאשִׁית. - חידוש מעשה בראשית שכאן הינו קיום המאורות בכל יום, שהקב"ה מחייה ומקיים את המאורות וע"י כן מחדש בטובו מעשה בראשית.  
מָה רַבּוּ מַעֲשֶׂיךָ יְיָ, כֻּלָּם בְּחָכְמָה עָשִׂיתָ, מָלְאָה הָאָרֶץ קִנְיָנֶךָ.  – כאן השבח לקב"ה שברא גם הרבה דברים בבריאה (שעדיין איננו יודעים את כולם), וגם עשה את כולם בחכמה מדויקת, וכל הארץ כולה מלאה 'קניינים' של הקב"ה – שכל מה שהוא עשה הרי זה שלו
הַמֶּלֶךְ הַמְרוֹמָם לְבַדּוֹ מֵאָז, הַמְשֻׁבָּח וְהַמְפֹאָר וְהַמִּתְנַשֵּׂא מִימוֹת עוֹלָם. –'מאז' ו'מימיות עולם' היינו מימי קדם, מאז ימי בראשית.
* לאחר ששיבחנו והללנו את הקב"ה על בריאת המאורות והמשך קיומם בכל יום, גם לאותם אנשים שאין מגיע להם להנות מהאור, עתה אנו מבקשים:
אֱלֹהֵי עוֹלָם, בְּרַחֲמֶיךָ הָרַבִּים רַחֵם עָלֵינוּ, –שימשיכו המאורות להאיר
אֲדוֹן עֻזֵּנוּ, –האדון שהוא העוז (הכח,החוזק) שלנו צוּר מִשְׂגַּבֵּנוּ, - החוזק שלנו שעליו אנו סומכים[footnoteRef:78]  מָגֵן יִשְׁעֵנוּ, מִשְׂגָּב בַּעֲדֵנוּ. – שומר עלינו[footnoteRef:79]
* השבח דלקמן מסודר לפי הא"ב, ויש בו רמז לכך שהעולם קיים בזכות התורה שהיסוד שלה הוא אותיות א"ב:
אֵל בָּרוּךְ גְּדוֹל דֵּעָה, הֵכִין וּפָעַל זָהֳרֵי חַמָּה, –דעתו גדולה לאין שיעור, שהוא הכין (עשה) ומפעיל את האורות היוצאים מן השמש.
טוֹב יָצַר כָּבוֹד לִשְׁמוֹ, –טוב שיצר את השמש, שאת טובה כולם רואים ומבחינים, וע"י כן משבחים את שמו, וכך שמו של ה' מתגדל בעולם. 
מְאוֹרוֹת נָתַן סְבִיבוֹת עֻזּוֹ, – שם מאורות סביבות הרקיע
פִּנּוֹת צְבָאָיו קְדוֹשִׁים, – 'פינות' הם החשובים[footnoteRef:80] ולכן 'פינות צבאיו' הם המלאכים החשובים והקדושים
רוֹמְמֵי שַׁדַּי, תָּמִיד מְסַפְּרִים כְּבוֹד אֵל וּקְדֻשָּׁתוֹ. – אותם מלאכים מרוממים את שמו של ה' ותמיד מספרים את כבודו של הא-ל וקדשותו. 
תִּתְבָּרֵךְ יְיָ אֱלֹהֵינוּ בַּשָּׁמַיִם מִמַּעַל וְעַל הָאָרֶץ מִתָּחַת – תתברך ה' אלוקינו ע"י כל בריותך, אלו שלמעלה ואלו שלמטה בעבור - 
עַל כָּל שֶׁבַח מַעֲשֵׂה יָדֶיךָ, וְעַל מְאוֹרֵי אוֹר שֶׁיָּצַרְתָּ (שֶׁעָשִׂיתָ) הֵמָּה יְפָאֲרוּךָ סֶּלָה: – הבריות ישבחו אותך על מעשה ידיך, ובפרט על המאורות שיצרת הם יפארו אותך לנצח.  [78:  "וִיהִי ה' מִשְׂגָּב לַדָּךְ מִשְׂגָּב לְעִתּוֹת בַּצָּרָה" (תהילים ט,י) - 'משגב' הוא לשון חוזק שעליו העני, החלש סומך ]  [79:  יש כאן ריבוי שבחים בלשונות דומים]  [80:  "וַיֹּאמֶר שָׁאוּל גֹּשׁוּ הֲלֹם כֹּל פִּנּוֹת הָעָם" (שמואל א, יד,לח) ופירש רש"י: פנות העם - שרי העם, אבן הפנה היא החשובה. ] 

תִּתְבָּרֵךְ לָנֶצַח צוּרֵנוּ מַלְכֵּנוּ וְגוֹאֲלֵנוּ בּוֹרֵא קְדוֹשִׁים, – בורא את המלאכים שהם קדושים.
יִשְׁתַּבַּח שִׁמְךָ לָעַד מַלְכֵּנוּ יוֹצֵר מְשָׁרְתִים – הם המלאכים, וַאֲשֶׁר מְשָׁרְתָיו, כֻּלָּם עוֹמְדִים בְּרוּם עוֹלָם, וּמַשְׁמִיעִים בְּיִרְאָה יַחַד בְּקוֹל. דִּבְרֵי אֱלֹהִים חַיִּים וּמֶלֶךְ עוֹלָם. - – אותם מלאכים משמיעים ביראת הרוממות דברי שבח והלל ל'אלוקים חיים'[footnoteRef:81]
מעתה יש שבח שנאמר כלפי המלאכים  [81:  המשמעות של ביטוי זה היא כדברי הרד"ק (ירמיה י, י): "הוא החי האמתי שאין חייו תלויין באחר כי חייו ממנו וכל החיים זולתו חייהם ממנו". כלומר, ה' הוא מקור החיים להכל ורק עליו באמת שייך הביטוי 'חי' (כי בשאר הבריאה "חייהם" תלויים ברצון ה')] 

כֻּלָּם אֲהוּבִים זה לזה, כֻּלָּם בְּרוּרִים זכים וטהורים, כֻּלָּם גִּבּוֹרִים, כֻּלָּם קְדוֹשִׁים, וְכֻלָּם עֹשִׂים בְּאֵימָה וּבְיִרְאָה רְצוֹן קוֹנָם. וְכֻלָּם פּוֹתְחִים אֶת פִּיהֶם בִּקְדֻשָּׁה וּבְטָהֳרָה, בְּשִׁירָה וּבְזִמְרָה, וּמְבָרְכִין וּמְשַׁבְּחִין, וּמְפָאֲרִין וּמַעֲרִיצִין מספרים את חוזק ה' בהערצה, וּמַקְדִּישִׁין וּמַמְלִיכִין:
אֶת שֵׁם הָאֵל, הַמֶּלֶךְ הַגָּדוֹל, הַגִּבּוֹר וְהַנּוֹרָא קָדוֹשׁ הוּא: וְכֻלָּם מְקַבְּלִים עֲלֵיהֶם עֹל מַלְכוּת  שָׁמַיִם זֶה מִזֶּה, וְנוֹתְנִים בְּאַהֲבָה רְשׁוּת זֶה לָזֶה, - המלאכים מקבלים עליהם עול מלכות שמים ע"י נתינת רשות זה לזה, וקבלת רשות זה מזה, שזו דרך ענווה[footnoteRef:82],  לְהַקְדִּישׁ לְיוֹצְרָם בְּנַחַת רוּחַ – ברוח נעימה (לא בהתנצחות ובהתבלטות) בְּשָׂפָה בְרוּרָה – בלשון הקודש וּבִנְעִימָה קְדֻשָּׁה כֻּלָּם כְּאֶחָד עוֹנִים בְּאֵימָה וְאוֹמְרִים בְּיִרְאָה:
* ההמשך ('קדוש קדוש קדוש') נקרא: 'קדושת יוצר', דהיינו קדושה הנאמרת בברכת יוצר (כשם שאומרים קדושה בחזרת ש"ץ של תפילת שמונה-עשרה). קדושה זו צריכה להאמר בציבור (מניין עשרה) ובקול רם.  [82:  וזה לשון המדרש: " שבשעה שפותחין את פיהם ואומרים שירה זה אומר לחבירו פתח אתה שאתה גדול ממני וזה אומר לחבירו פתח אתה שאתה גדול ממני" (אבות דרבני נתן נוסחא א, פרק יב)] 

קָדוֹשׁ קָדוֹשׁ קָדוֹשׁ[footnoteRef:83] יְיָ צְבָאוֹת, מְלֹא כָל הָאָרֶץ כְּבוֹדוֹ: – כל הארץ מלאה כבודו של ה' יתברך[footnoteRef:84] [83:  הסיבה שאומרים שה' הוא קדוש 3 פעמים, היא בכדי להגדיל ולהעצים את העניין (בשם הגר"א), כשם שאומרים 'מלך מלכי המלכים'. תמיד דבר שחוזרים עליו 3 פעמים יש לו חוזק, ובלשון חז"ל לכל הדעות דבר שקורה שלוש פעמים יש לו 'חזקה' במציאות. ויש לכך דוגמאות רבות ואכמ"ל ]  [84:  שהמתבונן בבריאה, בחי, בצומח ובדומם ובייחוד בגוף האדם, רואה את החכמה האלוקית בבירור, "וּמִבְּשָׂרִי אֶחֱזֶה אֱלוֹהַּ" (איוב יט, כו) ] 

וְהָאוֹפַנִּים וְחַיּוֹת הַקֹּדֶשׁ[footnoteRef:85] בְּרַעַשׁ גָּדוֹל מִתְנַשְּׂאִים – מרימים את קולם בחוזק לְעֻמַּת שְּׂרָפִים – לעומת קולם של השרפים[footnoteRef:86] , לְעֻמָּתָם מְשַׁבְּחִים וְאוֹמְרִים: [85:  סוגים שונים של מלאכים. ה'אופנים' הם מעין הגלגלים למרכבת השכינה, וחיות הקדוש הם אלו שמוליכים את מרכבת שכינה. וכמובן שהכל זה על דרך השאלה. ]  [86:  הם המלאכים הכי עליונים, ונקראים כך על שם האש שהוא היסוד שמעל שאר היסודות מים, רוח ועפר] 

בָּרוּךְ כְּבוֹד יְיָ מִמְּקוֹמוֹ: – ממקום כסאו. שאף שהשכינה הסתלקה מירושלים עקב הגלות, עדיין השראת השכינה לא הסתלקה ממקומה בשמים. 
לָאֵל בָּרוּךְ נְעִימוֹת – תשבחות הנאמרות בנועם יִתֵּנוּ, לָמֶלֶךְ אֵל חַי וְקַיָּם, זְמִירוֹת יֹאמֵרוּ וְתִשְׁבָּחוֹת יַשְׁמִיעוּ, כִּי הוּא לְבַדּוֹ מָרוֹם וְקָדוֹשׁ, – והוא לבדו גם: פּוֹעֵל גְּבוּרוֹת, עוֹשֶׂה חֲדָשׁוֹת, בַּעַל מִלְחָמוֹת, זוֹרֵעַ צְדָקוֹת – את מעשי הצדקה שעושים הצדיקים, הקב"ה זורע ומצמיח מהם ישועה לעם ישראל[footnoteRef:87], מַצְמִיחַ יְשׁוּעוֹת, – מאותן צדקות כאמור בּוֹרֵא רְפוּאוֹת, נוֹרָא תְהִלּוֹת – מעורר מורא ע"י תהילותיו[footnoteRef:88], אֲדוֹן הַנִּפְלָאוֹת, הַמְחַדֵּשׁ בְּטוּבוֹ בְּכָל יוֹם תָּמִיד מַעֲשֵׂה בְרֵאשִׁית. 
כָּאָמוּר, לְעֹשֵׂה אוֹרִים גְּדֹלִים, כִּי לְעוֹלָם חַסְדּוֹ. – לשון הכתוב הוא שה' עושה את המאורות הגדולים (ולא רק עשה) להורות שהוא מתמיד לקיים אותם בכל יום, ולכן החסד שלו בזה הוא לעולם (לתמיד)
וְהִתְקִין מְאוֹרוֹת מְשַׂמֵּחַ עוֹלָמוֹ אֲשֶׁר בָּרָא. אוֹר חָדָשׁ עַל צִיּוֹן תָּאִיר וְנִזְכֶּה כֻלָּנוּ (יַחַד) בִּמְהֵרָה לְאוֹרוֹ. – היות והקב"ה מאיר לעולם בחסדו, אנו מבקשים על דרך זה שהקב"ה יאיר לנו את הגאולה באור חדש של ציון (ירושלים) יאיר, ויוציא אותנו מחושך הגלות
בָּרוּךְ אַתָּה יְיָ יוֹצֵר הַמְּאוֹרוֹת: [87:  על דרך מאמר חז"ל: "תניא, ר"י אומר: גדולה צדקה שמקרבת את הגאולה, שנאמר: כה אמר ה' שמרו משפט ועשו צדקה כי קרובה ישועתי לבא וצדקתי להגלות" (בבא בתרא דף י ע"א)]  [88:  כלומר ע"י ריבוי התהילות הנאמרות על ה', אנשים יראים ממנו ] 

ברכת אהבת עולם
כתב בספר הכלבו:[footnoteRef:89]  [89:  ר' אהרן ב"ר יעקב הכהן מנרבונה שבפרובנס (נוהגים לכנותו ר' אהרן הכהן מלוניל, אך הוא היה כנראה בן העיר נרבונה) נולד באמצע המאה הי"ג (ראשית האלף השישי). למד אצל חכמי ארצו, ושהה תקופה מסויימת גם בספרד. בשנת ס"ו (1306) גורש עם כל יהודי צרפת, והתיישב באי מיורקה שליד ספרד. הוא נפטר בערך בשנת ה"א צ' (1330).] 

"סמיכת ברכת אהבה ליוצר המאורות, לפי שבה מזכירים ייחוד שמו של הקב"ה ונתינת התורה המאירה מכל המאורות, 
שהשמש אינו מאיר רק ביום, והתורה מאירה ביום ובלילה, 
ואחזו דרך המשורר במזמור (כלומר תיקנו ברכת אהבת עולם לאחר יוצר אור על דרך הכתוב במזמור תהילים) 'השמים מספרים כבוד אל' שהזכיר המאורות, וסמיך ליה (ובסמוך כתוב) 
'תורת ה' תמימה עדות ה' נאמנה', שאנו חייבים להעיד על יחודו האמת".
בברכת אהבת עולם אנו מודים לקב"ה שבחר בנו מכל העמים ונתן לנו את התורה. 
בברכה זו אין אנו מסתפקים רק בהודאה (כבברכת התורה) אלא אנו מבקשים ומתחננים לקב"ה שיתן לנו חכמה, בינה ודעת להבין ולהשיג את עומק התורה. 
לכן, ברכה זו מקדימה את קריאת שמע, שכן קריאת שמע, בנוסף להיותה קבלת עול מלכות שמים, היא גם לימוד התורה הכי בסיסי שיש ליהודי ללמוד בכל יום, כדברי הגמרא[footnoteRef:90]: [90:  מנחות דף צ"ט ע"ב] 

"אמר רבי יוחנן משום ר"ש בן יוחי: אפי' לא קרא אדם אלא קרית שמע שחרית וערבית - קיים 'לא ימוש'".
לכן, ברכה זו היא מעין הקדמה לעיסוק התורה הראשון והבסיסי של היום. 
חסד אב – אהבה בעצם
בברכת אהבת עולם אנו פונים אל הקב"ה כאל 'אבא': "אָבִינוּ אָב הָרַחֲמָן, הַמְרַחֵם, רַחֵם עָלֵינוּ"
אב זו מציאות של חסד ללא גבול. אהבה עצומה שאין לה תנאי ואין לה שום דמיון.
זו אהבת ה' לעם ישראל – אהבה ללא תנאים, וכמאמר חז"ל[footnoteRef:91]:  [91:  קידושין דף ל"ו ע"א] 

"לכדתניא: בנים אתם לה' אלהיכם, בזמן שאתם נוהגים מנהג בנים - אתם קרוים בנים, אין אתם נוהגים מנהג בנים - אין אתם קרוים בנים, דברי ר' יהודה; 
רבי מאיר אומר: בין כך ובין כך אתם קרוים בנים[footnoteRef:92]"  [92:  וידוע שבזה נפסקה הלכה כר' מאיר, שתמיד עם ישראל קרואים בנים, אף כשהם נוהגים שלא כשורה] 


ביאור הברכה:
אַהֲבַת עוֹלָם – אהבה נצחית אֲהַבְתָּנוּ יְיָ אֱלֹהֵינוּ, חֶמְלָה גְדוֹלָה וִיתֵרָה חָמַלְתָּ עָלֵינוּ. – יש מפרשים שהמחלה הגדולה שחמל עלינו ה' היתה בחטא הגל, שמשורת הדים עם ישראל היה אמור לקבל עונש כלייה, אך ה' ברוב רחמיו חמל על הרוב המוחלט של העם
אָבִינוּ מַלְכֵּנוּ, בַּעֲבוּר שִׁמְךָ הַגָּדוֹל – שמו הגדול של ה' מתאר את מידת החסד
וּבַעֲבוּר אֲבוֹתֵינוּ שֶׁבָּטְחוּ בְךָ, – האבות שכאן היינו אבותינו יוצאי מצרים שבטחו בה' בשעה שאמרו 'נעשה ונשמע', וע"י שהקדימו נעשה לנשמע אתה ה' 
וַתְּלַמְּדֵם חֻקֵּי חַיִּים - לימדת אותם את התורה שהיא כולה חוקי חיים, לַעֲשׂוֹת רְצוֹנְךָ בְּלֵבָב שָׁלֵם, 
כֵּן תְּחָנֵּנוּ וּתְלַמְּדֵנוּ. –כשם שלימדת את אבותינו, כך אנו מבקשים שתלמד אותנו אָבִינוּ אָב הָרַחֲמָן, הַמְרַחֵם, רַחֵם עָלֵינוּ, וְתֵן בְּלִבֵּנוּ בִּינָה לְהָבִין וּלְהַשְׂכִּיל, לִשְׁמֹעַ לִלְמֹד וּלְלַמֵּד, לִשְׁמֹר וְלַעֲשׂוֹת, וּלְקַיֵּם אֶת כָּל דִּבְרֵי תַלְמוּד תּוֹרָתֶךָ בְּאַהֲבָה –דווקא מתוך אהבה ולשם שמים, ולא מתוך יראת העונש או לשם קבלת שכר. וְהָאֵר עֵינֵינוּ בְתוֹרָתֶךָ - שנזכה להבין את התורה, וְדַבֵּק לִבֵּנוּ בְּמִצְוֹתֶיךָ, שנקיים את המצוות בדבקות ומתוך חשק, ולא מתוך חיוב ועול וְיַחֵד לְבָבֵנוּ לְאַהֲבָה וּלְיִרְאָה אֶת שְׁמֶךָ, – שליבנו יתייחד לאהוב ולירא רק ממך, ולא נפנה את ליבנו לאהוב דברים אחרים 
לְמַעַן לֹא נֵבוֹשׁ, וְלֹא נִכָּלֵם, וְלֹא נִכָּשֵׁל שלא ניכשל בעבירה, לְעוֹלָם וָעֶד. 
כִּי בְשֵׁם קָדְשְׁךָ הַגָּדוֹל וְהַנּוֹרָא בָּטָחְנוּ, נָגִילָה וְנִשְׂמְחָה בִּישׁוּעָתֶךָ. 
וְרַחֲמֶיךָ יְיָ אֱלֹהֵינוּ וַחֲסָדֶיךָ הָרַבִּים אַל יַעַזְבוּנוּ נֶצַח סֶלָה וָעֶד. מַהֵר וְהָבֵא עָלֵינוּ בְּרָכָה וְשָׁלוֹם מְהֵרָה מֵאַרְבַּע כַּנְפוֹת הָאָרֶץ, וּשְׁבוֹר עֻלֵּנוּ (עֹל הַגּוֹיִם) מֵעַל צַוָּארֵנוּ, – עול וטורח הגלות 
וְתוֹלִיכֵנוּ מְהֵרָה קוֹמְמִיּוּת בקומה זקופה לְאַרְצֵנוּ,  
כִּי אֵל פּוֹעֵל יְשׁוּעוֹת אָתָּה, וּבָנוּ בָחַרְתָּ מִכָּל עַם וְלָשׁוֹן, וְקֵרַבְתָּנוּ מַלְכֵּנוּ במתן תורה לְשִׁמְךָ הַגָּדוֹל בְּאַהֲבָה לְהוֹדוֹת לְךָ וּלְיַחֶדְךָ – לייחד אותך במצות קריאת שמע, שבה כל יהודי מייחד את שמו של הקב"ה בעולם ואומר שאין עוד מלבדו בְּאַהֲבָה וּלְאַהֲבָה אֶת שְׁמֶךָ. בָּרוּךְ אַתָּה יְיָ הַבּוֹחֵר בְּעַמּוֹ יִשְׂרָאֵל בְּאַהֲבָה: 

[bookmark: _Toc491690573]קריאת שמע
כידוע, מצות עשה מן התורה לקרוא קריאת שמע בשחרית וערבית, ככתוב: "ובשכבך ובקומך".
על מעלתה של קריאת שמע ניתן ללמוד מדברי הגמרא בברכות[footnoteRef:93]: [93:  דף י' ע"ב] 

"אמר רבי מני: גדול הקורא קריאת שמע בעונתה יותר מהעוסק בתורה"
כידוע, "תלמוד תורה כנגד כולם"[footnoteRef:94], ויחד עם זאת חז"ל מגלים לנו שהקורא קריאת שמע בזמנה הוא יותר גדול מהעוסק בלימוד תורה!  [94:  משנה מסכת פאה א,א] 

* קריאת שמע מתחילה במילה 'שמע'. יש כאן קריאה – 'שמע'! האזן! יש כאן דבר גדול שעומד להתרחש כעת – הוא קבלת עול מלכות שמים.    (הרב פינקוס זצ"ל, סידור התפילה). 
כתב השולחן ערוך[footnoteRef:95] כיצד יש לקרוא את קריאת שמע: [95:  סי' ס"א סע' א] 

	"יקרא קריאת שמע בכוונה, באימה, ביראה, ברתת וזיע".
ועוד כתוב שם בעניין פסוק 'שמע ישראל' שבו עיקר הכוונה[footnoteRef:96]: [96:  סע' ד] 

נוהגין לקרות פסוק ראשון בקול רם, כדי לעורר הכוונה.
ובנוסף[footnoteRef:97]: [97:  סע' ה] 

"נוהגין ליתן ידיהם על פניהם בקריאת פסוק ראשון, כדי שלא יסתכל בדבר אחר שמונעו מלכוין".
ובמדרש[footnoteRef:98]: 	 [98:  מובא בטור שם] 

"א"ר ברכיה מלך בשר ודם משגר פרוטגמא (איגרת) שלו למדינה מה הם עושין? 
כל בני המדינה עומדין על רגליהם ופורעים את ראשיהם וקוראין אותו באימה ביראה ברתת ובזיע, 
אבל הקדוש ברוך הוא יתברך שמו אומר לישראל קראו ק"ש פרוטגמא דידי (שלי) הרי לא הטרחתי עליכם לקרותה לא עומדים ולא פרועי ראש אלא בלכתך בדרך אבל באימה וביראה וברתת ובזיע"
שלא בדומה להרבה מצוות עשה, בהן העיקר הוא העשייה והכוונה והשמחה במצוה זו תוספת חשובה. במצות קריאת שמע לא מועילה רק הקריאה בלבד.
אופן הקריאה וההתרגשות הינן חלק חשוב במצוה. הסיבה הפשוטה לכך: קריאת שמע אמורה  להותיר רושם באדם. קריאת שמע היא קבלת עול מלכות שמים של האדם על עצמו, וכדברי הגמרא בעניין סדר הפרשיות[footnoteRef:99]: [99:  ברכות דף י"ג ע"א] 

"אמר רבי יהושע בן קרחה: למה קדמה פרשת שמע לוהיה אם שמוע? 
כדי שיקבל עליו עול מלכות שמים תחלה, ואחר כך מקבל עליו עול מצות".
לאחר פסוק 'שמע ישראל' נוהגים לומר: : בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד".
הסיבה לכך טמונה בדברי המדרש דלקמן[footnoteRef:100]: [100:  בראשית רבה, ויחי פרשה צ"ט וכן בגמרא פסחים דף נ"ו ע"א] 

"בשעה שהיה יעקב אבינו נפטר מן העולם קרא לשנים עשר בניו אמר להם שמעו אל ישראל שבשמים אביכם שמא יש בלבבכם מחלוקת על הקדוש ברוך הוא?
אמרו לו: (דברים ו) שמע ישראל אבינו כשם שאין בלבך מחלוקת על הקדוש ברוך הוא, כך אין בלבנו מחלוקת אלא ה' אלהינו ה' אחד, 
אף הוא (יעקב אבינו)  פירש בשפתיו ואמר ברוך שם כבוד מלכותו לעולם ועד".
יחד עם זאת, הואיל ו'ברוך שם' לא כתוב בתורה תיקנו חז"ל לאומרו בלחש.
 
ביאור הכתוב:
שְׁמַע יִשְׂרָאֵל יְיָ אֱלֹהֵינוּ יְיָ | אֶחָד" "
בפסוק זה יש קבלת עולם מלכות שמים. בשולחן ערוך כתוב שאם אדם קרא פסוק 'שמע ישראל' ולא כיוון בו את פשט המילים (דלקמן) לא יצא ידי חובת קריאת שמע. 
ולכן, כדאי מאד להתעכב ולהסביר את הפירוש הפשוט של פסוק זה. והוא:
"שמע ישראל" – קבל והבן (עם) ישראל, ש"ה' אלוקינו" – ה' הוא האלוקים (המלך והשליט) שלנו, ובנוסף "ה' אחד" – ה' הוא היחיד בעולם ואין עוד אלוה מלבדו. ה' שולט בשמים ובארץ ומושל בארבע רוחות העולם.
כאמור, יש כאן ראשית קבלת עול מלכות, וכן הודאה בייחוד ה'.
בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד לאחר שמע ישראל אומרים בלחש:
ביאור הכתוב: בָּרוּךְ – מקור הברכות הוא שֵׁם כְּבוֹד מַלְכוּתו שמו של ה'ֹ לְעוֹלָם וָעֶד לנצח.

וְאָהַבְתָּ אֵת | יהוה אֱלֹהֶיךָ בְּכָל-לְבָבְךָ בכל חשק הלב וּבְכָל נַפְשְׁךָ אפילו נוטל את נפשך וּבְכָל מְאֹדֶךָ:  במידה מרובה מאד מאד[footnoteRef:101]
וְהָיוּ הַדְּבָרִים | הָאֵלֶּה אֲשֶׁר | אָנֹכִי מְצַוְּךָ הַיּוֹם. בכל יום אדם צריך להרגיש שהוא מקבל את דברי התורה האלו היום ממש | עַל-לְבָבֶךָ: וְשִׁנַּנְתָּם למד היטב את הבנים וחזור על הדברים בכדי שיזכרו אותם[footnoteRef:102] לְבָנֶיךָ וְדִבַּרְתָּ בָּם. את דברי התורה יש ללמוד בכל מקום בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ: וּקְשַׁרְתָּם לְאוֹת | עַל יָדֶךָ. אלו התפילין של יד וְהָיוּ לְטֹטָפֹת בֵּין | עֵינֶיךָ: אלו תפילין של ראש. 'טוטפות' היינו תכשיט, פאר
וּכְתַבְתָּם | עַל מְזֻזוֹת בֵּיתֶךָ וּבִשְׁעָרֶיךָ: [101:  ורש"י פירש בשם חז"ל: "בכל ממונך"]  [102:  כדברי הגמרא בקידושין (דף ל' ע"א): "תנו רבנן: ושננתם - שיהו דברי תורה מחודדים בפיך, שאם ישאל לך אדם דבר - אל תגמגם ותאמר לו, אלא אמור לו מיד".] 

וְהָיָה אִם שָׁמֹעַ תִּשְׁמְעוּ | אֶל מִצְוֹתַי אֲשֶׁר | אָנֹכִי מְצַוֶּה אֶתְכֶם | הַיּוֹם לְאַהֲבָה אֶת יהוה אֱלֹהֵיכֶם וּלְעָבְדוֹ בְּכָל-לְבַבְכֶם וּבְכָל נַפְשְׁכֶם: שתעשו את המצוות באהבה שלמה ומרצון, אז:
וְנָתַתִּי מְטַר | אַרְצְכֶם בְּעִתּוֹ יוֹרֶה הגשם הראשון שיורד על הארץ  וּמַלְקוֹשׁ הגשם האחרון לעת בוא הקציר וְאָסַפְתָּ דְגָנֶךָ וְתִירֹשְׁךָ וְיִצְהָרֶךָ: וְנָתַתִּי | עֵשֶׂב בְּשָׂדְךָ לִבְהֶמְתֶּךָ וְאָכַלְתָּ וְשָׂבָעְתָּ: הִשָּׁמְרוּ לָכֶם פֶּן | יִפְתֶּה לְבַבְכֶם וְסַרְתֶּם וַעֲבַדְתֶּם | אֱלֹהִים | אֲחֵרִים וְהִשְׁתַּחֲוִיתֶם לָהֶם: 
וְחָרָה | אַף יהוה בָּכֶם ה' יכעס עליכם וְעָצַר | אֶת הַשָּׁמַיִם וְלֹא יִהְיֶה מָטָר וְהָאֲדָמָה לֹא תִתֵּן | אֶת יְבוּלָהּ וַאֲבַדְתֶּם-מְהֵרָה | מֵעַל | הָאָרֶץ הַטֹּבָה אֲשֶׁר | יהוה נֹתֵן לָכֶם: וְשַׂמְתֶּם | אֶת דְּבָרַי | אֵלֶּה עַל-לְבַבְכֶם וְעַל נַפְשְׁכֶם וּקְשַׁרְתֶּם | אֹתָם לְאוֹת | עַל יֶדְכֶם וְהָיוּ לְטוֹטָפֹת בֵּין | עֵינֵיכֶם: וְלִמַּדְתֶּם | אֹתָם | אֶת בְּנֵיכֶם לְדַבֵּר בָּם בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ: וּכְתַבְתָּם | עַל מְזוּזוֹת בֵּיתֶךָ וּבִשְׁעָרֶיךָ: לְמַעַן יִרְבּוּ יְמֵיכֶם וִימֵי בְנֵיכֶם | עַל | הָאֲדָמָה אֲשֶׁר נִשְׁבַּע יהוה לַאֲבֹתֵיכֶם לָתֵת לָהֶם כִּימֵי | הַשָּׁמַיִם | עַל הָאָרֶץ:
וַיֹאמֶר | יהוה אֶל משֶׁה לֵּאמֹר: דַּבֵּר | אֶל בְּנֵי יִשְׂרָאֵל וְאָמַרְתָּ אֲלֵהֶם וְעָשׂוּ לָהֶם צִיצִת | עַל כַּנְפֵי בִגְדֵיהֶם לְדֹרֹתָם וְנָתְנוּ | עַל צִיצִת | הַכָּנָף פְּתִיל תְּכֵלֶת וְהָיָה לָכֶם לְצִיצִת | וּרְאִיתֶם | אֹתוֹ וּזְכַרְתֶּם | אֶת כָּל מִצְוֹת | יהוה וַעֲשִׂיתֶם | אֹתָם וְלֹא תָתוּרוּ אַחֲרֵי לְבַבְכֶם וְאַחֲרֵי עֵינֵיכֶם יכעס לא תלכו אחר תאוות הלב והעיניים| אֲשֶׁר | אַתֶּם זֹנִים | אַחֲרֵיהֶם: לְמַעַן תִּזְכְּרוּ וַעֲשִׂיתֶם | אֶת כָּל מִצְוֹתָי וִהְיִיתֶם קְדשִׁים לֵאלֹהֵיכֶם: | אֲנִי יהוה אֱלֹהֵיכֶם | אֲשֶׁר | הוֹצֵאתִי אֶתְכֶם-מֵאֶרֶץ מִצְרַיִם לִהְיוֹת לָכֶם לֵאלֹהִים | אֲנִי יהוה אֱלֹהֵיכֶם: | אֱמֶת:
הש"ץ חוזר: יְיָ אֱלֹהֵיכֶם אֱמֶת.
* פרשת 'ויאמר' מסיימת במילים 'אני ה' אלוקיכם', אך שאנו קוראים אותה כחלק ממצות קריאת שמע אנו מוסיפים את המילה 'אמת'. הטעם לכך הוא בכדי להשלים רמ"ח תיבות כנגד רמ"ח איברים שבאדם, וכלשון השולחן ערוך[footnoteRef:103]: [103:  סי' ס"א סע' א] 

"בקריאת שמע יש רמ"ה תיבות וכדי להשלים רמ"ח כנגד איבריו של אדם מסיים שליח צבור ה' אלהיכם אמת, וחוזר ואומר בקול רם אלהיכם אמת".
המקור להוסיף דווקא את המילה 'אמת' הוא בפסוק בירמיה[footnoteRef:104]: "וַה' אֱלֹהִים אֱמֶת". [104:  פרק י, פסוק י] 

ברכה זו היא החותמת את ברכות קריאת שמע והיא למעשה הברכה המכינה אותנו לתפילת העמידה. 
בירושלמי[footnoteRef:105] כתוב מה צריך להיות בתוכן ברכה זו:  [105:  ברכות סוף פרק א] 

"רבי אומר צריך להזכיר בה מלכות. אחרים אומרים צריך להזכיר בה קריעת ים סוף ומכת בכורים. ר' יהושע בן לוי אומר צריך להזכיר את כולן וצריך לומר צור ישראל וגואלו".
ומבאר הטור[footnoteRef:106]: [106:  או"ח סי' ס"ו] 

"תקנו לומר אמת ויציב שחרית על החסד שעשה עמנו הקדוש ברוך הוא שגאלנו והעבירנו בים ושקע צרינו בתוכו".
תוכן הברכה עוסק בגואלה שהיתה, גאולת מצרים, הכוללת בתוכה גם את קריאת ים סוף. 
וכמו כן הוא כוללת בתוכה את גאולת ההווה, היינו שהקב"ה הוא 'צור (חוזק) ישראל' ו'גואלו' – גואל אותם מיד צר. 
בראשית ברכת 'אמת ויציב' כתוב:
"וְיַצִּיב, וְנָכוֹן, וְקַיָּם, וְיָשָׁר, וְנֶאֱמָן וְאָהוּב וְחָבִיב, וְנֶחְמָד וְנָעִים, וְנוֹרָא וְאַדִּיר, וּמְתֻקָּן וּמְקֻבָּל, וְטוֹב וְיָפֶה, הַדָּבָר הַזֶּה עָלֵינוּ לְעוֹלָם וָעֶד"
* על מה נאמרו כל השבחים האלו? 
התשובה היא שאלו נאמרו על קריאת שמע, שזה עתה נאמרה. אנו אומרים שכל מה שקראנו בפרשיות קריאת שמע הוא 'יציב' ו'נכון' - עומד לעד, ו'קים' 
התשובה לכך היא 
סמיכת גאולה לתפילה.
ברכת אמת ויציב מסיימת בגאולת מצרים. על חשיבות הסמיכות בין גאולה לתפילת שמונה-עשרה אומר הגמרא בברכות[footnoteRef:107]: [107:  דף ט' ע"ב] 

"העיד רבי יוסי בן אליקים משום קהלא קדישא דבירושלים: כל הסומך גאולה לתפלה - אינו נזוק כל היום כולו"[footnoteRef:108]. [108:  וביאר הטור או"ח סימ' קי"א:  שנאמר בתהילים: יהיו לרצון אמרי פי והגיון לבי לפניך ה' צורי וגואלי, היינו גאולה, וכתוב בסמוך לזה "יענך ה' ביום צרה"] 

 עד כדי כך חשוב לסמוך גאולה לתפילה, שלאחר שסיים המתפלל את הברכה 'ברוך אתה ה' גאל ישראל' אינו רשאי להגיד שום מילה (לאחר המילה 'ישראל') ואף לא לענות על קדיש או קדושה שהוא שומע. חייב להיות רצף בין הגאולה לתפילה.
הרעיון הפשוט שעומד מאחורי זה הוא מובן ביותר: 
גאולת מצרים הוכיחה לכל עם ישראל, ולאנושות בכללה, שהקב"ה שולט ומשגיח בעולם והוא כל יכול. 
לפיכך, כשאנו באים להתפלל לפניו, אנו צריכים להרגיש במודעות שלנו שהקב"ה יכול לגאול ולהושיע אותנו מכל צרה שהיא, ולשלוח לנו שפע ברכה, הצלחה ובריאות. 

תפילת שמונה-עשרה מחולקת ל-ג' מערכות:
1. ברכות השבח.
2. ברכות אמצעיות בהן יש בקשת צרכים.
3. ברכות ההודאה. 
התפילה פותחת בשבחו של מקום, כדברי הגמרא[footnoteRef:109]: [109:  הובא לעיל] 

	"דרש ר' שמלאי לעולם יסדר אדם שבחו של מקום ואחרי כן יתפלל" 
לפני בקשת הצרכים, יש לפנות אל מלך מלכי המלכים בדברי שבח והלל. 
דבר זה נלמד גם מתפילתו של משה רבינו[footnoteRef:110]: [110:  פרשת ואתחנן] 

(כג) וָאֶתְחַנַּן אֶל ה' בָּעֵת הַהִוא לֵאמֹר: (כד) אֲדֹנָי ה' אַתָּה הַחִלּוֹתָ לְהַרְאוֹת אֶת עַבְדְּךָ אֶת גָּדְלְךָ וְאֶת יָדְךָ הַחֲזָקָה אֲשֶׁר מִי אֵל בַּשָּׁמַיִם וּבָאָרֶץ אֲשֶׁר יַעֲשֶׂה כְמַעֲשֶׂיךָ וְכִגְבוּרֹתֶךָ".
משה רבינו פותח בשבחו של הקב"ה ובו הוא מתאר את גודלו של ה' ואת ידו החזקה. לאחר מכן משה רבינו מבקש:
(כה) אֶעְבְּרָה נָּא וְאֶרְאֶה אֶת הָאָרֶץ הַטּוֹבָה אֲשֶׁר בְּעֵבֶר הַיַּרְדֵּן הָהָר הַטּוֹב הַזֶּה וְהַלְּבָנֹן".
הברכה הראשונה, 'ברכת אבות', היא הברכה העיקרית והמרכזית בתפילת שמונה-עשרה, ולכן אם לאדם קשה לכוון בכל התפילה, לכל הפחות יכוון בברכה  זו[footnoteRef:111]. [111:  רמב"ם ושולחן ערוך] 

ביאור הברכה:
בָּרוּךְ, כזכור, התפיחה של כל ברכה היא במילה 'ברוך' לומר שה' הוא מקור כל הברכות  
אַתָּה יְיָ, אֱלֹהֵינוּ וֵאלֹהֵי אֲבוֹתֵינוּ, שבחר באבותינו ובנו והשגיח עליהם בהשגחה פרטית
אֱלֹהֵי אַבְרָהָם שהשגיח על אברהם[footnoteRef:112], אֱלֹהֵי יִצְחָק שהשגיח על יצחק[footnoteRef:113] וֵאלֹהֵי יַעֲקֹב. שהשגיח על יעקב[footnoteRef:114] הָאֵל הַגָּדוֹל – גדול בחסדו, הַגִּבּוֹר – גיבור במידת הדין וְהַנּוֹרָא – שהכל יראים ממנו כי יש שכר ועונש, אֵל עֶלְיוֹן, גּוֹמֵל חֲסָדִים טוֹבִים – גומל חסדים שגם התכלית שהם היא טובה[footnoteRef:115], קוֹנֵה הַכֹּל – עשה את הכל ולכן הכל שלו וְזוֹכֵר חַסְדֵי אָבוֹת, – זוכר את מעשיהם הטובים של האבות בכדי לגאול אותנו וּמֵבִיא גוֹאֵל לִבְנֵי בְנֵיהֶם לְמַעַן שְׁמוֹ, בְּאַהֲבָה. [112:  כשאמר לו: "וַיֹּאמֶר ה' אֶל אַבְרָם לֶךְ לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל הָאָרֶץ אֲשֶׁר אַרְאֶךָּ: וְאֶעֶשְׂךָ לְגוֹי גָּדוֹל וַאֲבָרֶכְךָ וַאֲגַדְּלָה שְׁמֶךָ וֶהְיֵה בְּרָכָה: וַאֲבָרֲכָה מְבָרְכֶיךָ וּמְקַלֶּלְךָ אָאֹר וְנִבְרְכוּ בְךָ כֹּל מִשְׁפְּחֹת הָאֲדָמָה"]  [113:  כשאמר לו:  וַיֵּרָא אֵלָיו ה' וַיֹּאמֶר אַל תֵּרֵד מִצְרָיְמָה שְׁכֹן בָּאָרֶץ אֲשֶׁר אֹמַר אֵלֶיךָ: גּוּר בָּאָרֶץ הַזֹּאת וְאֶהְיֶה עִמְּךָ וַאֲבָרְכֶךָּ כִּי לְךָ וּלְזַרְעֲךָ אֶתֵּן אֶת כָּל הָאֲרָצֹת הָאֵל וַהֲקִמֹתִי אֶת הַשְּׁבֻעָה אֲשֶׁר נִשְׁבַּעְתִּי לְאַבְרָהָם אָבִיךָ: וְהִרְבֵּיתִי אֶת זַרְעֲךָ כְּכוֹכְבֵי הַשָּׁמַיִם וְנָתַתִּי לְזַרְעֲךָ אֵת כָּל הָאֲרָצֹת הָאֵל וְהִתְבָּרֲכוּ בְזַרְעֲךָ כֹּל גּוֹיֵי הָאָרֶץ".]  [114:  שאמר לו: "וַיֹּאמֶר אָנֹכִי הָאֵל אֱלֹהֵי אָבִיךָ אַל תִּירָא מֵרְדָה מִצְרַיְמָה כִּי לְגוֹי גָּדוֹל אֲשִׂימְךָ שָׁם: אָנֹכִי אֵרֵד עִמְּךָ מִצְרַיְמָה וְאָנֹכִי אַעַלְךָ גַם עָלֹה וְיוֹסֵף יָשִׁית יָדוֹ עַל עֵינֶיךָ".]  [115:  שלא כמו בשר ודם, שגם אם גומל חסד אם מישהו, לא בטוח שזה באמת טוב לאותו אדם, שייתכן ובסוף ייצא ממנו רע] 

מֶלֶךְ עוֹזֵר וּמוֹשִׁיעַ וּמָגֵן. בָּרוּךְ אַתָּה יְיָ, מָגֵן אַבְרָהָם. – הקב"ה הגן גם על יצחק ועל יעקב, אך הסיבה שחותמים את הברכה דווקא באברהם אבינו היא מפני שאברהם נהג במידותיו כמו הקב"ה, שהוא עשה חסד עם כולם, עם הטובים ועם הרעים (ולא רק עם הטובים) ולכן חותמים בו.

ברכת גבורות
הברכה השנייה נקראת 'ברכת גבורות'. כאמור לעיל, גם היא שבח, אך בברכה זו אנו מתארים את פעולותיו של ה' בבריאה – משיב הרוח ומוריד הגשם, מוריד הטל, סומך נופלים, רופא חולים, מתיר אסורים ובחתימה אנו אומרים את המעשה הגדול שיהיה לעתיד לבוא: 'מחיה המתים'.
ביאור הברכה:
אַתָּה, גִּבּוֹר לְעוֹלָם, אֲדֹנָי.  - גיבור לנצח
מְחַיֵּה מֵתִים אַתָּה, רַב לְהוֹשִׁיעֵ. – רב כחך להושיע, יש ביכולתך כח רב להושיע
בקיץ: מוֹרִיד הַטָּל. בחורף: מַשִּׁיב הָרוּחַ וּמוֹרִיד הַגֶּשֶׁם.
מְכַלְכֵּל חַיִּים בְּחֶסֶד – לא בצדקת הבריות, מְחַיֵּה מֵתִים בְּרַחֲמִים רַבִּים, סוֹמֵךְ נוֹפְלִים, וְרוֹפֵא חוֹלִים, וּמַתִּיר אֲסוּרִים – מתיר ומשחרר את האסורים בבית הסוהר, וּמְקַיֵּם אֱמוּנָתוֹ לִישֵׁנֵי עָפָר.  – מקיים הבטחתו למתים, שהם כישנים בעפר 
מִי כָמוֹךָ בַעַל גְּבוּרוֹת, וּמִי דוֹמֶה לָּךְ, מֶלֶךְ מֵמִית וּמְחַיֶּה וּמַצְמִיחַ יְשׁוּעָה.
וְנֶאֱמָן אַתָּה – שתקיים את הבטחתך לְהַחֲיוֹת מֵתִים. בָּרוּךְ אַתָּה יְיָ, מְחַיֵּה הַמֵּתִים.

ברכת 'אתה קדוש'
הברכה השלישית, היא ברכת 'אתה קדוש' ובה נכללת גם הקדושה הנאמרת בחזרת שליח ציבור. 
בברכה זו אנו משבחים את הקב"ה שהוא קדוש.
· מה פירוש המילה 'קדוש'? 
וְקָרָא זֶה אֶל זֶה וְאָמַר קָדוֹשׁ קָדוֹשׁ קָדוֹשׁ ה' צְבָאוֹת מְלֹא כָל הָאָרֶץ כְּבוֹדוֹ" (ישעיה ו, ג). 
שבח זה בפסוק, שנאמר ע"י המלאכים, נאמר לה' יתברך. הפירוש הפשוט של הדברים הוא שה' הוא מופרש ומובדל מכל הבריאה, מעל כל המציאות. 
 לכן בברכה זו אנו אומרים שהקב"ה בעצמו קדוש, וכן שמו הוא קדוש, ו'קדושים' (הם המלאכים) בכל יום יהללו אותו. 

ביאור הברכה:
אַתָּה קָדוֹשׁ – אתה בעצמותך נעלה ונשגב מהשגתנו וְשִׁמְךָ קָדוֹשׁ , – גם שמך נשגב מאיתנו וּקְדוֹשִׁים – הם המלאכים בְּכָל יוֹם יְהַלְלוּךָ סֶּלָה. –לנצח כִּי אֵל מֶלֶךְ גָּדוֹל וְקָדֹושׁ אָתָּה.
בָּרוּךְ אַתָּה יְיָ, הָאֵל הַקָּדוֹשׁ.
ברכת אתה חונן
ראשונה לברכות האמצעיות, היא ברכת 'אתה חונן', וביאר זאת השולחן ערוך:
מפני א') שמותר האדם מן הבהמה ב'] היא הבינה והשכל, קבעו ברכת אתה חונן (א) א} ראש לאמצעיות, שאם אין [א] בינה אין תפלה. 
הדבר העיקרי המבדיל את האדם מן הבהמה הוא השכל, הדעת. 
גם בעלי החיים צריכים בריאות, פרנסה ואפילו גאולה (מן החיות הרודפות). אבל הן לא צריכות לשכל או דעה מעבר למה שחנן אותן ה' בששת ימי בראשית. 
לא כן הוא האדם. עיקרו הוא השכל שבו והידע שלו. "כֹּה אָמַר ה' אַל יִתְהַלֵּל חָכָם בְּחָכְמָתוֹ וְאַל יִתְהַלֵּל הַגִּבּוֹר בִּגְבוּרָתוֹ אַל יִתְהַלֵּל עָשִׁיר בְּעָשְׁרוֹ: כִּי אִם בְּזֹאת יִתְהַלֵּל הַמִּתְהַלֵּל הַשְׂכֵּל וְיָדֹעַ אוֹתִי כִּי אֲנִי ה' עֹשֶׂה חֶסֶד מִשְׁפָּט וּצְדָקָה בָּאָרֶץ כִּי בְאֵלֶּה חָפַצְתִּי נְאֻם ה'"[footnoteRef:116]. 

לכן, קבעו חז"ל ראשית לכל הברכות את ברכת 'אתה חונן'.  [116:  ירמיה ט, כב-כג] 

[bookmark: _Toc491690576]עלינו לשבח
על פי המסורת המובאת בתשובות הגאונים, את שבח 'עלינו לשבח' תיקן יהושע בן נון בזמן שכבש את ארץ ישראל. 
בפרקי דרבי אליעזר[footnoteRef:117] כתוב ששבח זה הוא שבח גדול ונורא.  על כן, כתבו הפוסקים שיש לאומרו בעמידה.  [117:  מדרש המיוחס לרבי אליעזר בן הורקנוס, הוא 'רבי אליעזר הגדול'] 

וכך כתב בספר 'סדר היום'[footnoteRef:118]: [118:  לרבי משה בן מכיר] 

"ויאמר (עלינו לשבח) וצריך לאומרו מעומד (עלינו בגי' ומעומד) וצריך לאומרו בכוונה גדולה ויש בו כמה סודות ורמזים וכחו גדול".
וכתב הרמח"ל[footnoteRef:119] בספר 'מאמר החכמה' ביאור מאמר עלינו לשבח. להלן תורף דבריו: [119:  רבי משה חיים ב"ר יעקב חי לוצאטו נולד בפאדובה שבאיטליה בשנת תס"ז (1707). היה תלמיד מובהק של ר' ישעיהו באסן בעל שו"ת 'לחמי תודה'. מגיל צעיר עסק באופן מעמיק בתורת הנגלה והנסתר, בשירה ומליצה, והוכר כבעל כשרונות מיוחדים. מגדולי חכמי האחרונים] 

"עלינו לשבח" - זה שבח שמשבחים לפניו ית' ומודים לו על הטובה שהטיב לנו, שבחר בנו וקרבנו לעבודתו. והנה הקב"ה אדון כל באמת, כי הוא לבדו המצוי הראשון, וכל הנמצאים מאתו יתברך נמצאו, והנמצאים כולם שלו, ובבחינה זו נזכירנו בתואר זה של "אדון הכל". ואמנם בבחינת סדרי הבריאה שברא נקראהו "יוצר בראשית". 
והנה יש לנו לשבח לפניו שנתן לנו חלק גדול ויקר במציאות, שהרי אנחנו המעותדים להדבק בו, ואנו הזוכים לעמוד לפניו לנצח נצחים, וזהו "שלא עשנו כגויי הארצות" - והיינו שבחינתו בחינה נבדלת מכולם לגמרי, ואנו מציאות אחד בפני עצמו מעותד לעבודתו ולדבקות בו ית', וזהו "שלא שם חלקנו כהם" וכו'. 
והנה כלל הבריאה מתחלק לשנים, והיינו: מעלה ומטה. מעלה - כלל המשפיעים, מטה - כלל המקבלים. וזהו "שהוא נוטה שמים" דהיינו מעלה, "ויוסד ארץ" - מטה. והנה השכינה מתגלית בכסא הכבוד במדרגות העליונות, וזהו "ומושב יקרו בשמים ממעל....
הנה ממה שאנחנו מאמינים ומודים בפינו הוא, שהאדון ב"ה מצוי ראשון מיוחד, שאי אפשר שימצא אחר בלתי נברא ממנו, ונמצא שהוא לבדו אלקים, הוא הראוי ליעבד ואין אחר ראוי ליעבד כלל; והוא עצמו מצוי אמת, פירוש שאי אפשר לו שלא ימצא, שאין ההעדר אפשרי בו כלל; וזהו "הוא אלקינו אין עוד" בבחינת היחוד שזכרנו, "אמת מלכנו" בבחינת אמיתת המציאות.... 
והנה אחר שביארנו השתעבדנו אל מלכותו ית', נתפלל שיגלה מלכותו בעולם גלוי שלם, והוא מה שהבטיחנו שיהיה, והיינו "על כן נקוה לך" וכו', והנה תבער הטומאה מן הבריאה בכל בחינותיה, וזהו "להעביר גלולים" וכו', ואז לא יהיו עוד אלילים בעולם...
אחר כך יתעלו עוד עילוי אחר להיות יותר ממה שהוא אפילו מדרגת ישראל עתה, וזהו על ידי קבלת מלכותו ית' עליהם, ויהיה הוא ית"ש מולך עליהם, וזהו "ויקבלו כולם" וכו', אחר כך שכבר ימצאו קשורים ומתדבקים בו ית', הנה יתעלו מעלוי לעלוי עד אין תכלית, וזהו "כי המלכות שלך היא ולעלמי עד תמלוך" וכו'.
העולה מדבריו ש'עלינו לשבח' יש ב' חלקים:
1. שבח והודאה לה', שהוא אחד ויחיד ומלך על כל העולם, והוא בחר בנו מכל העמים וזיכה אותנו להגיע לתכלית שהיא להידבק בו. 
2. תפילה ובקשה להסיר את כל הטומאה בארץ, ולתקן עולם במלכות שדי. 
בסיום זה לתפילה יש גם הכרה בזכות הגדולה שיש לנו כחלק מעם ישראל, אבל יחד עם זאת גם בקשה הכוללת בתוכה אחריות גדולה לתיקון העולם המוטלת עלינו כעם הנבחר. 





